Ģeoloģiskais dabas piemineklis **Ānfabrikas klintis**

MK 175. noteikumu piel. Nr. 46

**Detalizēts apraksts**

**Adrese**

Līgatnes novadā, Līgatnes pilsētā, Gaujas nacionālajā parkā, Natura 2000 teritorijā.

Ģeogrāfiskās koordinātes E25° 2,743' un N57° 13,841', jeb x563130, y343549 LKS92 sistēmā.

**Ģeogrāfiskais novietojums**

Gaujavas zemienē, Līgatnes senlejas nogāzē, upes kreisajā krastā.

**Ģeoloģiskie veidojumi**

Līgatnes ielejas kreisā pamatkrasta nogāze, kurā atsedzas sarkanā smilšakmens atsegumi. Tajos laika gaitā, kopš 19.gadsimta, izveidoti daudzi mākslīgi pagrabi pārtikas un citu lietu glabāšanai. Mūsdienās Ānfabrikas pagrabi ir pamesti un vairs netiek saimnieciski izmantoti. Tie uzskatāmi par interesantu kultūrvēsturisku objektu.

Augstākais klints izcilnis ir līdz 17 m augsts, atsevišķie atsegumi – zemāki. Kopējais atsegumu kompleksa garums ap 80 m, kopā ar Rīgas kalna atsegumu kompleksu, kas arī ietilpst dabas piemineklī.

**Izmēri**

Dabas pieminekļa platība ir 3,78 ha.

**Debits**

Nav.

**Unikālās vērtības**

Kultūrvēsturiskās vērtības: mākslīgi veidotu pagrabu komplekss smilšakmens iežos, atsegumu virsmās daudz senu ierakstu (vecākie no 18. un 19.gadsimta), kā arī nelielā apjomā, grūti sasniedzamā vietā, 4,5 m no zemes – senie petroglifi (4-5 zīmes; atklāti 1998.gadā, A.Grīnbergs). Vecākie konstatētie gadu skaitļi – 1711, 1788, 1803, 1818, 1835, 1854., 1855., u.c. jaunāki.

**Ainaviskuma raksturojums**

Skaisti un harmoniski dabas un cilvēka veidojumi.

**Stratigrāfija**

Vidusdevona Živetas stāva Gaujas svītas smilšakmeņu atsegumi.

**Uzbūve**

Slīpslāņots un horizontāli slāņots smilšakmens

**Viela**

Sarkans smilšakmens.

**Procesi**

Aktīvu ģeoloģisko procesu norise nav novērojama. Atsegumu kompleksa lejas daļā – neliels mālu noslīdenis pa nogāzi tās lejasdaļā.

**Dabas aizsardzība**

Teritorijā atrodas ES aizsargājams biotops – smilšakmens atsegumi (8220)*.*

**Citas vērtības**

Vairāki seni un pat unikāli iegravējumi smilšakmens atsegumu virsmā – petroglifi un seni ar gadu skaitļiem datēti ieraksti.

Kultūrvēsturiski nozīmīgs mākslīgi smilšakmens iezī veidotu pagrabu komplekss.

**Stāvoklis**

Stāvoklis vērtējams kā labs.

**Bojājumi**

Redzams, ka apmeklētāji regulāri klints sienā ieskrāpē ierakstus.

**Apdraudējumi**

Nav.

**Apsaimniekošana**

Teritorijā nav nekādas informācijas par dabas vērtībām. Ir labiekārtotas tūristu takas un kāpnes, kā arī skatu platforma virs klints augstākā izciļņa. Ar tūrisma infrastruktūru apsekojuma laikā viss bija kārtībā.

**Piezīmes**

Plašāka papildus informācija no Visit Līgatne - http://www.visitligatne.lv/Ānfabrikas-klintis-un-pagrabi:

„Pie Ānfabrikas klintīm slūžas Līgatnes upi „sadala” divās atsevišķās upēs - vienā, kuras uzdevums plūst uz Gauju un nodrošināt izcilas lašu un taimiņu nārsta vietas, un otrā, kuras uzdevums apgādāt Līgatnes papīrfabriku ar ļoti svarīgu papīra ražošanas izejvielu - ūdeni. Tieši Līgatnes upes dzidrais ūdens, straujais tecējums un Līgatnes dabas reljefs, 1814. gadā pamudināja Rīgas uzņēmējus Konrādu Justu Štrohu un Kārli Kiberu slēgt līgumus par Paltmales muižas dzirnavu un apkārtējo zemju rentēšanu, papīra manufaktūras būvniecības uzsākšanai.

Teritorijā pie Ānfabrikas klintīm papildus stāstam par klintīm, alām un pagrabiem iespējams iepazīt 19. gadsimta inženiertehniskos sasniegumus. Šeit atrodami akvedukta balsti, kas vēl pirms nepilniem divsimts gadiem kalpoja, lai no *vecajām slūžām* piegādātu ūdeni Ānfabrikas *(Handfabrik)* vajadzībām. Šeit aplūkojama slūžu un kanālu sistēma, kas līdz mūsdienām kalpo, lai nodrošinātu papīrfabriku ar nepieciešamo ūdens resursu papīra ražošanai.

Līgatnes vēstures pētnieks Aivars Balodis raksta:Pirmie pagrabi šajā smilšakmens iezī izcirsti pēc 1815. gada vienlaicīgi ar papīra dzirnavu celtniecību. Izmantoti gan kā noliktavas**,** gan kā pagrabi. Piekļūšanai pagrabiem bijušas izbūvētas estakādes un pāri upei tiltiņš. Pagrabi šajā iezī atkarībā no situācijas dabā, tāpat kā Lustūža un Līgatnes upes lejteces pagrabi, izcirsti dažādos līmeņos. Pēdējie pagrabi šajā iezī izcirsti pēc 1871. gada, kad Ānfabrikas piebūves otrā stāvā papīrzāles vietā izbūvēja dzīvokļus un 1873. gadā uz turieni no Kiberkalna  pārcēla arī skolu. Ānfabrikas ieža pagrabiem tiek pieskaitīti arī pagrabi iezī pirms Ānfabrikas ieža, kā arī pēc 1873. gada cirstie pagrabi divos blakus esošajos Līgatnes upes pamatkrasta iežos, kad par dzīvokļiem tika pārbūvēta divstāvu papīra žāvēšanas un gludināšanas ēka *(Trockenhaus),* kura atradās ap to vietu, kur tagad Ānfabrikas sardzes mājiņa.

Pašreiz Ānfabrikas iezī ir saglabājušās 13 pagrabu vietas, blakus iezī pirms Ānfabrikas ieža 2, blakus iezī uz Rīgaskalna pusi 4 un turpat nākošajā iezī 2 pagrabu vietas, tātad kopā 21 pagrabu vieta.

**Novērtējumi**

Unikālās vērtības – 5

Ainaviskums – 5

Zinātniskais novērtējums:

Stratigrāfija – 2

Uzbūve – 2

Viela – 2

Procesi – 1

Citas vērtības – 5

Novērtējumu summa - 22

**Robežu izmaiņu pamatojums**

Nav ierosinājumu

**Ieteikumi aizsardzībai un apsaimniekošanai**

Teritoriju nepieciešams saglabāt gan zinātniskiem ģeoloģijas (stratigrāfijas, ģeomorfoloģijas, hidroģeoloģijas), sugu un biotopu pētījumiem, gan kā ainaviski vērtīgu dabas veidojumu kopumu, kas ir nozīmīgs kā kultūrvēsturiska teritorija.

Nepieciešams informācijas stends, jo Ānfabrikas klints ir bieži ceļotāju apmeklēta vieta. Stendā, kas varētu tikt uzstādīts pie objekta, būtu jānorāda, ka klints sienās nedrīkst izdarīt ierakstus, izglītojoši paskaidrojot, kādēļ nedrīkst.

Unikālās vērtības, 1   2   3   4   5      
1- nenozīmīgs,   
2- maznozīmīgs,   
3- vietāja mēroga nozīmīgs,   
4- reģiona mēroga nozīmīgs;   
5- LV vai starptautiski nozīmīgs , unikāls  
  
Ainaviskums, 1   2   3   4   5      
1- neglīts,   
2- ainavā neizpaužas kā pozitīvi vērtējams elements,   
3- parasts, nedaudz vairo ainavas vērtīgumu;   
4- skaists, glīts, bet ne izcils;   
5- izcili krāšņs  
  
Stratigrāfija, 1   2   3   4   5      
1- nenozīmīgs sīks,   
2- maznozīmīgs vai neizteiksmīgs,   
3- parasts raksturīgs konkrētās svītas atsegums,   
4- viens no lielākajiem konkrētās svītas atsegumiem, bet nav stratotips ,    
5- svītas stratotips vai unikālu fosīliju atradne  
  
Uzbūve, 1   2   3   4   5      
1- nav novērojamas nekādas raksturīgas uzbūves detaļas,   
2- neizteiksmīgs slāņojums,   
3- parasts, raksturīgs slāņojums; raksturīgi reljefa veidojumi  
4- kādi retāk sastopami vai īpaši izteikti slāņojuma veidi, plaisainums, ieslēgumi, reljefa veidojumi;   
5- īpaši izteiksmīgs vai neparasts slāņojums, reljeefa veidojums, atseguma forma u.c.  
  
Viela, 1   2   3   4   5      
1- vieliskais sastāvs nav nosakāms, piemēram, biezā apauguma dēļ,   
2- nedroši nosakāmi sastāva ieži, neizteiksmīgi,   
3- parasti ieži,   
4- savdabīgi, raksturīgi ieži vai minerālu izpausmes;   
5- kādas retas vai neparastas minerālu izpausmes; reti sastopami, bet raksturīgi ieži  
  
Procesi, 1   2   3   4   5      
1- nekādi īpaši procesi nav novērojami;   
2- novērojamas mazaktīvas atsevišķu procesu izpausmes, piemēram virsmas atslāņošanās vai nobiru veidošanās, ūdeņu atslodze,   
3- raksturīgi procesi, piem., izskalošana vai avotu erozija;   
4- raksturīgi un aktīvi procesi, kas pastāvīgi ietekmē atsevišķas dabas pieminekļa daļas   
5- pastāvīgi notiekoši raksturīgi procesi, kas nosaka nepārtraukti mainīgu atseguma veidolu, piemēram, viļņu erozija vai ūdenskrituma izraisīta aktīva erozija  
  
Citas vērtības, 1   2   3   4   5      
1- nekā nozīmīga nav,   
2- neliels nozīmīgums dzīvajai dabai, kultūrvēsturei, tūrismam;   
3- apaugumā atsevišķas retākas sugas vai vietējas nozīmes tūrisma objekts, vai ir vairāki seni iegravējumi;   
4- retu sugu atradne, populārs tūrisma objekts, kulta vieta, nozīmīgu teiku vieta utml.;   
5- kāds no LV simboliem (piem., Zvārtas iezis vai Skaņaiskalns), vienīgā kādas sugas atradnes vieta, īpaši nozīmīga kulta vieta utml.

**Map

Description automatically generated**