Ģeoloģiskais dabas piemineklis  **Dampeļu atsegums**

MK 175. noteikumu piel. Nr. 205

**Detalizēts apraksts**

**Adrese**

Ventspils novadā, Ventspils pilsētā.

Ģeogrāfiskās koordinātes E21° 35,132' un N57° 22,145', jeb x354800, y361049 LKS92 sistēmā.

**Ģeogrāfiskais novietojums**

Piejūras zemienē, Ventavas līdzenumā, Ventas kreisajā krastā.

**Ģeoloģiskie veidojumi**

Atsegums Ventas ielejas kreisā pamatkrasta nogāzē, kuru veido Ancilus ezera, Litorīnas jūras nogulumi un Ventas aluviālie nogulumi. Atsegumu joslas kopējais garums ir 750 m, augstums līdz 4 m. Nav sastopami citi ģeoloģiskie veidojumi.

**Izmēri**

Dabas pieminekļa platība 7,60 ha.

**Debits**

Nav attiecināms.

**Unikālās vērtības**

Atsegums īpaši nozīmīgs kā Ancilus ezera un Litorīnas jūras nogulumu robežas stratotips.

**Ainavas raksturojums**

Atsegumu no upes gultnes atdala šaura ar niedrēm aizaugusi paliene. Atsegums nav pilnībā redzams no upes. Ventas pamatkrasta nogāze, kur izvietots atsegums, vairāk nekā 90% garumā ir nobirusi un daļēji atklāti atsegumi ir sastopami īsos posmos.

**Stratigrāfija**

Ancilus un Litorīnas nogulumu robežas stratotips. Atseguma dziļāko daļu veido Ancilus ezera zilganpelēks māls, kurus pārsedz Litorīnas jūras smilts un aleirīts, virs kuriem uzkrājušies Ventas aluviālie nogulumi.

**Uzbūve**

Upes erozijas veidotais stāvkrasts ir līdz 4 m augsts un lielākoties ir apaudzis ar zāli un krūmiem. Stāvkrasta piekājē ir šaurs zemās palienes segments, apaudzis pārsvarā ar niedrēm.

Atseguma apakšējo daļu veido Ancilus ezera zilganpelēks māls ar nelielu aleirīta piejaukumu. Uz tā uzguļ mālains aleirīts, kurā sastopami nelieli gliemezīši. Litorīnas nogulumus veido neizteikti ripsnotas un horizontāli slāņotas smalkgraudainas smilts ar aleirītu un aleirīta ar smalkgraudainu smilti slāņmija. Atseguma augšējo daļu veido Ventas aluviālie nogulumi - pelēkbrūns aleirīts un pelēkbrūna smalkgraudaina smilts ar labi sadalījušos organiku.

**Viela**

Māls ar nelielu aleirīta piejaukumu, aleirīts ar smalkgraudainas smilts piejaukumu, smalkgraudaina smilts ar aleirīta piejukumu, aleirītiska smilts, aleirīts ar labi sadalījušos organiku un smalkgraudaina smilts ar labi sadalījušos organiku.

**Procesi**

Mūsdienu ģeoloģiskie procesi galvenokārt izpaužas kā Ventas krasta erozija un stāvkrasta nobrukumi.

**Citas vērtības**

Nav citu nozīmīgu zinātnisku vērtību. Teritorija potenciāli izmantojama kā pilsētas atpūtas zona un dabas tūrisma vieta.

**Stāvoklis**

Gandrīz labs. Stāvkrasts lielākoties ir apaudzis ar zāli, daļēji ar krūmiem, ko veicina tā pakājē augošie zālaugi, niedres un krūmi. Šaurais zemās palienes segments atseguma piekājē ir apaudzis ar niedrēm, kas netiek nekādā veidā koptas.

**Bojājumi**

Stāvkrastu divās vietās pārrauj meliorācijas grāvji. Nogāzē ir izrakti pakāpieni, kas tikai daļēji uzskatāmi par atseguma bojājumiem, jo tie ir izveidoti jau nobrukušajās atseguma daļās.

**Apdraudējumi**

Dabas pieminekļa teritorijā redzamas antropogēnā noslogojuma pazīmes – takas, stāvkrastā raktie pakāpieni un atsevišķās vietās sadzīves atkritumi. Lai arī dabas piemineklis Ventspils pilsētas teritorijas plānojumā izdalīts kā aizsargājama dabas teritorija, tas piekļaujas mazstāvu dzīvojamai un darījumu iestāžu teritorijai. Tādejādi ņemot vērā plānoto mazstāvu apbūvi tiešā dabas pieminekļa tuvumā antropogēnais noslogojums uz teritoriju visdrīzāk pieaugs.

Jāņem vērā, ka tālāko saglabāšanu var apdraudēt Ventas upes krastu noskalošana, kas ir dabisks un neizbēgams process, kas lielā mērā ir atkarīgs no laika apstākļiem. Galvenie faktori, kas varētu veicināt upes krastu eroziju un izmainīt dabas pieminekļa telpisko struktūru, ir paaugstināts ūdens līmenis upē, biežas ūdens līmeņa svārstības un intensīva ledus iešana pavasarī.

**Dabas aizsardzība**

Īpaši aizsargājamu biotopu dabas pieminekļa teritorijā nav.

**Apsaimniekošana**

Līdzšinējā apsaimniekošana ir izstrādāta laikposmam no 2008. Līdz 2018. gadam dabas aizsardzības plānā (25)), kur ir paredzēta

teritorijas labiekārtošana un cilvēku plūsmas organizēšana, pieejas vietu pie upes un laipu izveidošana, kas būtu nozīmīgs ieguldījums dabas pieminekļa ģeoloģisko vērtību saglabāšanā, kā arī papildinājums pilsētas zaļajai atpūtas zonai.

Šobrīd pļavas daļēji ir pļautas. Teritorijā ir 11 labi saskatāmas robežzīmes, bet nav informācijas par šo objektu un citām dabas vērtībām. Saimnieciskā darbība objekta teritorijā netiek veikta. Netiek kopta atseguma pakāje un piegulošā paliene. Tā ir grūti caurejama, tūristiem pat nepieejama.

**Piezīmes**

Apraksts, novērtējumi un robežu pamatojums balstīti uz līgumdarba pētījuma ietvaros veiktā apsekojuma un literatūras datiem.

Apsekoja Aija Ceriņa, Māris Krievāns, Agnis Rečs, 23.09.2014.

**Novērtējumi**

Unikālās vērtības – 4

Ainaviskums – 3

Zinātniskais novērtējums:

Stratigrāfija – 5

Uzbūve – 4

Viela – 4

Procesi – 3

Citas vērtības – 3

Novērtējumu summa - 26

**Robežu izmaiņu pamatojums**

Dabas pieminekļa robežas mainītas salīdzinoši nedaudz, pieskaņojot tās kadastra robežām, lai ietvertu atsegumu joslu upes krastā un pietiekoši platu joslu ap to.

**Ieteikumi aizsardzībai un apsaimniekošanai**

Teritoriju nepieciešams saglabāt gan zinātniskiem ģeoloģiskiem pētījumiem, gan kā tipisku Ancilus ezera un Litorīnas jūras robežas stratotipu.

Nepieciešamā apsaimniekošana veicama vadoties pēc īpaši aizsargājamas dabas teritorijas ģeoloģiskā un ģeomorfoloģiskā dabas pieminekļa „Dampeļu atsegums” dabas aizsardzības plāna, kurš izstrādāts laikaposmam no 2008. līdz 2018. gadam.

Īstermiņa skatījumā, atbildīgajām vides institūcijām kopīgi ar pilsētas plānotājiem jāizstrādā dabas pieminekļa labiekārtošanas detālplānojums (un tehniskais projekts), saistot to ar plānoto apbūvi pieguļošajās teritorijās. Jāierīko gājēju ceļi pastaigām un piekļūšanai pie upes, kāpnes (noejas) pie upes, laipas makšķerniekiem un laivu novietošanai.

Saskaņā ar jau izstrādāto pilsētas attīstības plānojumu gar dabas pieminekļa robežu paredzēta veloceliņa būve, kam būtu izšķiroša nozīme cilvēku plūsmas organizēšanā gar dabas pieminekļa teritoriju.

Dabas pieminekļa detālajā plānojumā paredzami gājēju ceļi līdz Ventai un gar upi, tie piesaistāmi veloceliņam. Ņemot vērā jau esošo iestaigāto taku gar Ventas krastu, tās vietā, par dažiem metriem attālinot no krasta krotes, iekārtojams gājēju celiņš (~ 1.3 m platumā).

Perpendikulāri pret Ventas krastu izbūvējami gājēju celiņi, kas savienotu plānoto veloceliņu ar upes krastu. Lai aizsargātu Ventas krastu un nodrošinātu ērtu piekļūšanu upei, nepieciešama kāpņu un laipu izbūve.

Dabas piemineklī jāuzstāda informatīvi materiāli par teritorijas ģeoloģiju. Tie var būt atraktīvi, izzinoši stendi par ģeoloģiju un Ventas upi, seno Baltijas jūras nogulumu profilgriezumi u.c. objekti.

Unikālās vērtības, 1   2   3   4   5      
1- nenozīmīgs,   
2- maznozīmīgs,   
3- vietāja mēroga nozīmīgs,   
4- reģiona mēroga nozīmīgs;   
5- LV vai starptautiski nozīmīgs , unikāls  
  
Ainaviskums, 1   2   3   4   5      
1- neglīts,   
2- ainavā neizpaužas kā pozitīvi vērtējams elements,   
3- parasts, nedaudz vairo ainavas vērtīgumu;   
4- skaists, glīts, bet ne izcils;   
5- izcili krāšņs  
  
Stratigrāfija, 1   2   3   4   5      
1- nenozīmīgs sīks,   
2- maznozīmīgs vai neizteiksmīgs,   
3- parasts raksturīgs konkrētās svītas atsegums,   
4- viens no lielākajiem konkrētās svītas atsegumiem, bet nav stratotips ,    
5- svītas stratotips vai unikālu fosīliju atradne  
  
Uzbūve, 1   2   3   4   5      
1- nav novērojamas nekādas raksturīgas uzbūves detaļas,   
2- neizteiksmīgs slāņojums,   
3- parasts, raksturīgs slāņojums; raksturīgi reljefa veidojumi  
4- kādi retāk sastopami vai īpaši izteikti slāņojuma veidi, plaisainums, ieslēgumi, reljefa veidojumi;   
5- īpaši izteiksmīgs vai neparasts slāņojums, reljeefa veidojums, atseguma forma u.c.  
  
Viela, 1   2   3   4   5      
1- vieliskais sastāvs nav nosakāms, piemēram, biezā apauguma dēļ,   
2- nedroši nosakāmi sastāva ieži, neizteiksmīgi,   
3- parasti ieži,   
4- savdabīgi, raksturīgi ieži vai minerālu izpausmes;   
5- kādas retas vai neparastas minerālu izpausmes; reti sastopami, bet raksturīgi ieži  
  
Procesi, 1   2   3   4   5      
1- nekādi īpaši procesi nav novērojami;   
2- novērojamas mazaktīvas atsevišķu procesu izpausmes, piemēram virsmas atslāņošanās vai nobiru veidošanās, ūdeņu atslodze,   
3- raksturīgi procesi, piem., izskalošana vai avotu erozija;   
4- raksturīgi un aktīvi procesi, kas pastāvīgi ietekmē atsevišķas dabas pieminekļa daļas   
5- pastāvīgi notiekoši raksturīgi procesi, kas nosaka nepārtraukti mainīgu atseguma veidolu, piemēram, viļņu erozija vai ūdenskrituma izraisīta aktīva erozija  
  
Citas vērtības, 1   2   3   4   5      
1- nekā nozīmīga nav,   
2- neliels nozīmīgums dzīvajai dabai, kultūrvēsturei, tūrismam;   
3- apaugumā atsevišķas retākas sugas vai vietējas nozīmes tūrisma objekts, vai ir vairāki seni iegravējumi;   
4- retu sugu atradne, populārs tūrisma objekts, kulta vieta, nozīmīgu teiku vieta utml.;   
5- kāds no LV simboliem (piem., Zvārtas iezis vai Skaņaiskalns), vienīgā kādas sugas atradnes vieta, īpaši nozīmīga kulta vieta utml.

A picture containing diagram

Description automatically generated