Ģeoloģiskais dabas piemineklis  **Embūtes Joda dambis**

MK 175. noteikumu piel. Nr. 101

**Detalizēts apraksts**

**Adrese**

Vaiņodes novadā, Embūtes pagastā, ietilpst dabas parkā un Natura 2000 teritorijā Embūte.

Ģeogrāfiskās koordinātes E21° 49,115' un N56° 30,587', jeb x365759, y264951 LKS92 sistēmā.

**Ģeogrāfiskais novietojums**

Rietumkurzemes augstienē, Embūtes paugurainē.

**Ģeoloģiskie veidojumi**

Dabas pieminekli veido savdabīgās kompleksās Lankas senlejas posms ar tajā ietilpstošajām vaļņveida reljefa formām, kas pēc savas morfoloģijas atgādina osus. Attiecībā uz nosaukumu Joda dambis ir pretrunīga informācija, tomēr visticamāk, ka ar to ir apzīmētas tieši minētās vaļņveida formas.

**Izmēri**

Dabas pieminekļa platība ir 39,98 ha.

**Debits**

Avotu debiti netika noteikti.

**Unikālās vērtības**

Savdabīgais un ainaviski ļoti izteiksmīgais Joda dambis, kas ir oss vai citas izcelsmes vaļņveida forma, kura ģeoloģiskā izpēte vēl ir veicama.

**Ainaviskuma raksturojums**

Teritorijai ainaviskumu piešķir apkārtnes artikulētais reljefs, kur nogāžu meži mijas ar atklātām lauksaimniecības zemēm, kultūrvēsturiskajiem objektiem un tradicionālajām Latvijas viensētām.

**Stratigrāfija**

Lankas senlejas veidošanās un tai pieguļošās apkaimes pleistocēna nogulumu un mūsdienu reljefa virsas saposmojuma veidošanās aizsākās pēdējā Latvijas ledāja Gulbenes oscilācijas fāzes deglaciācijas posmā.

**Uzbūve**

Divas vaļņveida reljefa formas, Joda dambis, veido loku, ko nodala Lankas senlejas posms ar upes ieleju. Pēc savas morfoloģijas vaļņi atgādina osus. Loka iekšpusē atrodas senlejas paplašinājums, kurā ir izvietotas tūrisma infrastruktūras būves.

Lankas senleja, iespējams, ir radusies kā zemledāja kušanas ūdeņu noteces gultne (subglaciālā iegultne) pēdējā Latvijas ledāja deglaciācijas posmā.

Teritorijās nav sastopami dabiski atsegumi, kas būtiski traucē uzbūves izpēti.

Teritorijā būtu nepieciešams veikt ģeoloģisko izpēti, lai konkretizētu reljefa un kvartāra nogulumu veidošanās apstākļus.

**Viela**

Daudzveidīgi ledāja, ledāja kušanas ūdeņu, upju, gravu un nogāžu (glacigēnie, fluviglaciālie, aluviālie, proluviālie, koluviālie) nogulumi – akmeņaina mālsmilts, dažāda rupjuma un šķirotības smilts, smilts grants nogulumi, kā arī mālu un aleirītu sastāva nogulumi.

**Procesi**

Mūsdienu ģeoloģiskie procesi galvenokārt izpaužas kā lokāli nolīdeņi un pārpurvošanās bebru darbības rezultātā.

**Dabas aizsardzība**

Teritorijā sastopami Eiropas nozīmes aizsargājami biotopi - nogāžu un gravu meži (9180), slapjās upju palieņu pļavas (6450), mēreni mitrās pļavas (6510), minerālvielām bagāti avoti un avoksnāji (7160).

**Citas vērtības**

Dabas pieminekļa teritorijā atrodas Embūtes pilskalns. Teritorija ir nozīmīga kā tūrisma vieta.

**Stāvoklis**

Kopējais dabas pieminekļa stāvoklis vērtējams kā labs.

**Bojājumi**

Nav konstatēti bojājumi.

**Apdraudējumi**

Apdraudējumu nav.

**Apsaimniekošana**

Par dabas parka “Embūte” faunu un floru ir pieejama salīdzinoši daudz informācija gan ekotūrisma informācijas centrā, gan arī informācijas stendos, diemžēl tajos izpaliek jebkāda ģeoloģiskā un ģeomorfoloģiskā informācija. Dabas pieminekļa robežzīmju nav.

**Piezīmes**

Apraksts, novērtējumi un robežu izmaiņu pamatojums balstīti uz līgumdarba pētījuma ietvaros veiktā apsekojuma un literatūras datiem. Apsekoja Agnis Rečs un Māris Krievāns, 29.09.2015., un Dainis Ozols, 11.02.2017.

**Novērtējumi**

Unikālās vērtības – 4

Ainaviskums – 5

Zinātniskais novērtējums:

Stratigrāfija – 2

Uzbūve – 4

Viela – 3

Procesi – 2

Citas vērtības – 4

Novērtējumu summa - 24

**Robežu izmaiņu pamatojums**

Dabas pieminekļa robežas vilktas ietverot kompleksās Lankas senlejas izteiksmīgāko daļu ar savdabīgām vaļņveida reljefa formām. Salīdzinot ar iepriekšējo dabas pieminekļa Embūtes gravas teritoriju dabas pieminekļa platība ir radikāli samazināta, izslēdzot teritorijas, kurās nav sastopami unikāli vai īpaši izteiksmīgi ģeoloģiskie veidojumi.

**Ieteikumi aizsardzībai un apsaimniekošanai**

Teritoriju nepieciešams saglabāt kvartārģeoloģiskiem un ģeomorfoloģiskiem zinātniskiem pētījumiem. Teritorijā atrodas vērtīga kultūrvēsturiska ainava, nogāžu mežu komplekss, gravas un avoti. Lai raisītu ceļotāju interesi par šīs vietas ģeomorfoloģiskajiem veidojumiem, būtu ieteicams uzstādīt informatīvu stendu ar teritorijas un apkārtnes ģeoloģisko un ģeomorfoloģisko raksturojumu.

Unikālās vērtības, 1   2   3   4   5      
1- nenozīmīgs,   
2- maznozīmīgs,   
3- vietāja mēroga nozīmīgs,   
4- reģiona mēroga nozīmīgs;   
5- LV vai starptautiski nozīmīgs , unikāls  
  
Ainaviskums, 1   2   3   4   5      
1- neglīts,   
2- ainavā neizpaužas kā pozitīvi vērtējams elements,   
3- parasts, nedaudz vairo ainavas vērtīgumu;   
4- skaists, glīts, bet ne izcils;   
5- izcili krāšņs  
  
Stratigrāfija, 1   2   3   4   5      
1- nenozīmīgs sīks,   
2- maznozīmīgs vai neizteiksmīgs,   
3- parasts raksturīgs konkrētās svītas atsegums,   
4- viens no lielākajiem konkrētās svītas atsegumiem, bet nav stratotips ,    
5- svītas stratotips vai unikālu fosīliju atradne  
  
Uzbūve, 1   2   3   4   5      
1- nav novērojamas nekādas raksturīgas uzbūves detaļas,   
2- neizteiksmīgs slāņojums,   
3- parasts, raksturīgs slāņojums; raksturīgi reljefa veidojumi  
4- kādi retāk sastopami vai īpaši izteikti slāņojuma veidi, plaisainums, ieslēgumi, reljefa veidojumi;   
5- īpaši izteiksmīgs vai neparasts slāņojums, reljeefa veidojums, atseguma forma u.c.  
  
Viela, 1   2   3   4   5      
1- vieliskais sastāvs nav nosakāms, piemēram, biezā apauguma dēļ,   
2- nedroši nosakāmi sastāva ieži, neizteiksmīgi,   
3- parasti ieži,   
4- savdabīgi, raksturīgi ieži vai minerālu izpausmes;   
5- kādas retas vai neparastas minerālu izpausmes; reti sastopami, bet raksturīgi ieži  
  
Procesi, 1   2   3   4   5      
1- nekādi īpaši procesi nav novērojami;   
2- novērojamas mazaktīvas atsevišķu procesu izpausmes, piemēram virsmas atslāņošanās vai nobiru veidošanās, ūdeņu atslodze,   
3- raksturīgi procesi, piem., izskalošana vai avotu erozija;   
4- raksturīgi un aktīvi procesi, kas pastāvīgi ietekmē atsevišķas dabas pieminekļa daļas   
5- pastāvīgi notiekoši raksturīgi procesi, kas nosaka nepārtraukti mainīgu atseguma veidolu, piemēram, viļņu erozija vai ūdenskrituma izraisīta aktīva erozija  
  
Citas vērtības, 1   2   3   4   5      
1- nekā nozīmīga nav,   
2- neliels nozīmīgums dzīvajai dabai, kultūrvēsturei, tūrismam;   
3- apaugumā atsevišķas retākas sugas vai vietējas nozīmes tūrisma objekts, vai ir vairāki seni iegravējumi;   
4- retu sugu atradne, populārs tūrisma objekts, kulta vieta, nozīmīgu teiku vieta utml.;   
5- kāds no LV simboliem (piem., Zvārtas iezis vai Skaņaiskalns), vienīgā kādas sugas atradnes vieta, īpaši nozīmīga kulta vieta utml.

**Map

Description automatically generated**