Ģeoloģiskais dabas piemineklis  **Gobdziņu klintis**

MK 175. noteikumu piel. Nr. 97

**Detalizēts apraksts**

**Adrese**

Skrundas novadā, Skrundas pilsētas lauku teritorijā, dabas liegumā un Natura 2000 teritorijā Ventas un Šķerveļa ieleja.

Ģeogrāfiskās koordinātes E21° 59,398' un N56° 34,948', jeb x376541, y272718 LKS92 sistēmā.

**Ģeogrāfiskais novietojums**

Pieventas zemienē, Ventas senlejas nogāzē, upes labajā pamatkrastā.

**Ģeoloģiskie veidojumi**

Dabas pieminekli veido Ventas ielejas labā pamatkrasta nogāze, kurā atrodas augšējā devona Famenas stāva Šķerveļa svītas atsegums. Atseguma kopējais garums ir 400 m, augstums līdz 9 m. Atseguma vidusdaļā atrodas Gobdziņu ala, kuras garums ir 26 m, ieeja ir 3,6 m plata un 1,1 m augsta. Aptuveni 120 m uz dienvidrietumiem no atsegumu sienas ZA gala kraujas pakājē ir no atseguma nogāzušos divu lielu smilšakmens blāķu un daudzu šķembu krāvums.

**Izmēri**

Dabas pieminekļa platība 7,25 ha.

**Debits**

2014. gada 16. septembrī no Gobdziņu alas tekošā strauta ūdensdeve bija līdz 1 l/sek.

**Unikālās vērtības**

Augšējā devona Famenas stāva Šķerveļa svītas Gobdziņu rida ir dabīgās klintīs maz pārstāvēta devona stratigrāfiskā vienība. Gobdziņu klintis, domājams, ir lielākais Gobdziņu ridas dabiskais atsegums Latvijā. Atsegumā atrodas otra garākā ala Kurzemē. Smilšakmeņos sastopamās subaerālās atsegšanās pazīmes.

**Ainaviskuma raksturojums**

Krauju no upes atdala samērā šaura, ar lakstaugiem, bet vietām ar nelieliem kokiem un krūmiem aizaugusi paliene, taču klints ir labi saskatāma no upes un krasta. Smilšakmeņu un dolomītu klints izceļas uz Ventas un augu valsts fona, būtiski bagātinot ielejas ainavu.

**Stratigrāfija**

Lielākais augšējā devona Famenas stāva Šķerveļa svītas Gobdziņu ridas dabiskais atsegums Atseguma augšgalā atsedzas arī Nīkrāces ridas dolomīti. Līdz šim dzīvnieku fosīlijas nav tikušas atrastas. Vienīgās liecības par dzīvo organismu eksistenci ir domājamās racēju organismu ejas Gobdziņu ridas atseguma apakšdaļā.

**Uzbūve**

Smalkgraudaini un ļoti smalkgraudaini, gaiši pelēki un iedzelteni smilšakmeņi svītas apakšdaļā pieder Gobdziņu ridai. Ridas apakšdaļā smilšakmeņiem ir masīva, neskaidra vai horizontāla tekstūra, bet augšdaļā – slīpslāņojuma tekstūra ar apmēram 20 cm biezām slīpo slānīšu sērijām. Vairākos intervālos ir izskalojuma – sedimentācijas pārtraukuma virsmas, viena no tām ar ļoti nelīdzenu slāņu kontaktu, ar ķīļveida pazeminājumiem, kurus aizpilda zilgans mālaini aleirītisks materiāls, ļoti nevienmērīgi izplatītu dolomīta cementu un dolomīta plāksnēm, kas orientētas subparalēli slāņojumam. Gobdziņu ridas smilšakmeņus pārsedz Nīkrāces ridas zilganpelēks vai brūnganpelēks, neregulāri slāņots, kavernozs dolomīts, vietām ar šūnveida tekstūru, ar zilgana mālaina materiāla iekļāvumiem šūnās, kas liecina par dolokrētu veidošanos subaerālos tuksneša apstākļos.

Smilšakmeņu slāņkopa ir uzkrājusies devona Šķerveļa laikposma sākumā seklā jūrā, straumju ietekmē. Sedimentācijas procesi ir bijuši vairākkārt pārtraukti, un subaerālos apstākļos ir norisinājušies karsta procesi. Domājams, ka Šķerveļa laikposma vidū ir uzkrājušies mālaini aleirītiskie nogulumi, kas Šķerveļa laikposma beigās subaerālos apstākļos tuksnesī tikuši pakļauti dolokrētu veidošanās procesiem.

**Viela**

Devona Šķerveļa svītai tipiskie vidēji cieti cementētie smilšakmeņi, kurus teritorijas atseguma augšgalā pārsedz dolokrētu slāņkopa un kavernozie šūnveida dolomīti.

Kvarca smilšakmeņi un aleirolīti ir ar dolomīta un vietām krama cementu.

**Procesi**

Mūsdienu ģeoloģiskie procesi galvenokārt izpaužas kā upes sānu erozijas izraisīti nogāžu procesi, veidojoties akmeņu (blāķu un šķembu) nogruvumiem kraujas pakājē, kā arī pazemes erozijas procesi, kas izveidojuši otru garāko alu Kurzemē.

**Dabas aizsardzība**

Teritorijā atrodas Eiropas Savienības aizsargājamie biotopi: smilšakmens atsegumi (8220), netraucētas alas (8310).

**Citas vērtības**

Būtiska ir atseguma kā tūrisma teritorija vērtība. Iepretim atsegumam Ventā ir straujtece un par nelielas krāces.

**Stāvoklis**

Viduvējs līdz labam. Atsegumam ir tendence aizaugt, jo tā pakājē augošie zālaugi un krūmi netiek izpļauti vai izcirsti.

**Bojājumi**

Nav nozīmīgu bojājumu.

**Apdraudējumi**

Pastāv atseguma pakāpeniskas aizaugšanas risks.

**Apsaimniekošana**

Teritorijas tuvumā ir maz informācijas par šo ģeovietu un citām dabas vērtībām. Saimnieciskā darbība teritorijā netiek veikta. Atsegums ir ar grūtībām sasniedzams kājāmgājējiem, bet vieglāk - ūdenstūristiem. Nav robežzīmju.

**Piezīmes**

Apraksts un novērtējumi balstīti uz līgumdarba pētījuma ietvaros veiktā apsekojuma un literatūras datiem. Teritoriju apsekoja Ervīns Lukševičs 16.09.2014.

**Novērtējumi**

Unikālās vērtības – 4

Ainaviskums – 4

Zinātniskais nozīmīgums:

Stratigrāfija – 4

Uzbūve – 4

Viela – 4

Procesi – 2

Citas vērtības – 3

Novērtējumu summa - 25

**Robežu izmaiņu pamatojums**

Robežas precizētas atbilstoši dabas veidojumu izvietojumam. Izslēgtas teritorijas, kurās neatrodas nozīmīgi dabas veidojumi.

**Ieteikumi aizsardzībai un apsaimniekošanai**

Teritoriju nepieciešams saglabāt gan zinātniskiem ģeoloģiskiem (sedimentoloģiskiem, paleontoloģiskiem) pētījumiem, gan kā tipisku Šķerveļa svītas un tās Gobdziņu ridas ģeoloģisko griezumu (nozīme devona stratigrāfijā), gan arī mūsdienu augu sugu un biotopu pētījumiem, un ainaviski vērtīgu dabas veidojumu kopumu. Atsegums ir pievilcīgs un ainaviski iespaidīgs. Tādēļ būtu ierosinājums to padarīt vēl atklātāku. Tam būtu nepieciešams izcirst krūmus un kokus kraujas pakājē, kā arī pretējā Ventas krastā, uz dienvidiem no Varkaļu mājām. Piekļuvei būtu ieteicams izveidot taku gar pamestajām Ventmaliešu mājām. Būtu nepieciešams arī stends ar ģeoloģiska satura informāciju par ģeovietu pie paša atseguma. Nepieciešams izvietot arī dabas pieminekļa robežzīmes.

Unikālās vērtības, 1   2   3   4   5      
1- nenozīmīgs,   
2- maznozīmīgs,   
3- vietāja mēroga nozīmīgs,   
4- reģiona mēroga nozīmīgs;   
5- LV vai starptautiski nozīmīgs , unikāls  
  
Ainaviskums, 1   2   3   4   5      
1- neglīts,   
2- ainavā neizpaužas kā pozitīvi vērtējams elements,   
3- parasts, nedaudz vairo ainavas vērtīgumu;   
4- skaists, glīts, bet ne izcils;   
5- izcili krāšņs  
  
Stratigrāfija, 1   2   3   4   5      
1- nenozīmīgs sīks,   
2- maznozīmīgs vai neizteiksmīgs,   
3- parasts raksturīgs konkrētās svītas atsegums,   
4- viens no lielākajiem konkrētās svītas atsegumiem, bet nav stratotips ,    
5- svītas stratotips vai unikālu fosīliju atradne  
  
Uzbūve, 1   2   3   4   5      
1- nav novērojamas nekādas raksturīgas uzbūves detaļas,   
2- neizteiksmīgs slāņojums,   
3- parasts, raksturīgs slāņojums; raksturīgi reljefa veidojumi  
4- kādi retāk sastopami vai īpaši izteikti slāņojuma veidi, plaisainums, ieslēgumi, reljefa veidojumi;   
5- īpaši izteiksmīgs vai neparasts slāņojums, reljeefa veidojums, atseguma forma u.c.  
  
Viela, 1   2   3   4   5      
1- vieliskais sastāvs nav nosakāms, piemēram, biezā apauguma dēļ,   
2- nedroši nosakāmi sastāva ieži, neizteiksmīgi,   
3- parasti ieži,   
4- savdabīgi, raksturīgi ieži vai minerālu izpausmes;   
5- kādas retas vai neparastas minerālu izpausmes; reti sastopami, bet raksturīgi ieži  
  
Procesi, 1   2   3   4   5      
1- nekādi īpaši procesi nav novērojami;   
2- novērojamas mazaktīvas atsevišķu procesu izpausmes, piemēram virsmas atslāņošanās vai nobiru veidošanās, ūdeņu atslodze,   
3- raksturīgi procesi, piem., izskalošana vai avotu erozija;   
4- raksturīgi un aktīvi procesi, kas pastāvīgi ietekmē atsevišķas dabas pieminekļa daļas   
5- pastāvīgi notiekoši raksturīgi procesi, kas nosaka nepārtraukti mainīgu atseguma veidolu, piemēram, viļņu erozija vai ūdenskrituma izraisīta aktīva erozija  
  
Citas vērtības, 1   2   3   4   5      
1- nekā nozīmīga nav,   
2- neliels nozīmīgums dzīvajai dabai, kultūrvēsturei, tūrismam;   
3- apaugumā atsevišķas retākas sugas vai vietējas nozīmes tūrisma objekts, vai ir vairāki seni iegravējumi;   
4- retu sugu atradne, populārs tūrisma objekts, kulta vieta, nozīmīgu teiku vieta utml.;   
5- kāds no LV simboliem (piem., Zvārtas iezis vai Skaņaiskalns), vienīgā kādas sugas atradnes vieta, īpaši nozīmīga kulta vieta utml.

Map

Description automatically generated