Ģeoloģiskais dabas piemineklis  **Vējiņu alas un Elles bedres**

MK 175. noteikumu piel. Nr. 66

**Detalizēts apraksts**

**Adrese**

Pārgaujas novadā, Straupes pagastā.

Ģeogrāfiskās koordinātes E24° 54,381' un N57° 20,581', jeb x554550, y355932 LKS92 sistēmā.

**Ģeogrāfiskais novietojums**

Idumejas augstienē, Limbažu viļņotajā līdzenumā, daļēji Braslas senlejā.

**Ģeoloģiskie veidojumi**

Dabas pieminekli veido Braslas senlejas posms un tam piegulošā teritorija kur upes labajā krastā atsedzas vidusdevona Živetas stāva Gaujas svītas smilšakmens.

Smilšakmens slānī pazemes erozijas rezultātā ir izveidojušies tukšumi un kritenes, vietās, kur zemes virskārta virs pazemes tukšumiem iebrukusi.

Teritorijā ir divas lielākas un viena maza ala, kā arī nelielas nišas.

Upes alas ieeja atrodas Braslas gultnes malā, upes līmenī. Tā ir 42 m gara ala ar 5 m plašu līkumotu galveno eju un diviem lielākiem paplašinājumiem.

Ezeralas ieeja atrodas vienā no kritenēm, un tās lielāko daļu aizņem pazemes ezers 45 kvadrātmetru platībā. Ezerala ir 48 m gara un līdz 5 m plata.

Vējiņu kritenes – Elles bedres, atrodas virs upes pamatkrasta, daļēji ārpus Braslas senlejas, un to izmēri ir 20 x 14 m, 20 x 30 m un 18 x 5 m. Tuvākajā apkārtnē ir vēl citas, mazāk izteiksmīgas kritenes.

Lejpus Upes alas atrodas līdz 5 – 7 m augsti smilšakmens atsegumi, Vējiņu iezis.

**Izmēri**

Dabas pieminekļa platība 6,55 ha.

**Debits**

Nav noteikts*.*

**Unikālās vērtības**

Viens no nedaudzajiem un lielākais pazemes ezers Latvijas alās. Ievērojamu izmēru alas, spēcīgi avoti, aktīvi avotu erozijas procesi, kriteņu veidošanās.

**Ainaviskuma raksturojums**

Ainaviska teritorija, ļoti savdabīgas pazemes ainavas.

**Stratigrāfija**

Vidusdevona Živetas stāva Gaujas svītas smilšakmeņu atsegumi*.*

**Uzbūve**

Teritorijā ir konstatēts pazemes plaisu un to paplašinājumu tīklojums, bet pieejama ir tikai neliela daļa no pazemes tukšumiem. Periodiski notiek kriteņu veidošanās virs pazemes tukšumiem.

**Viela**

Raksturīgs sarkanīgs Vidusdevona Živetas stāva Gaujas svītas smilšakmens.

**Procesi**

Šā brīža procesi dabas pieminekļa teritorijā izpaužas kā pazemes erozijas procesi smilšakmeņos. Procesu rezultātā pēdējo gadu laikā dabas pieminekļa teritorijā un ārpus tās (aiz autoceļa Straupe-Lēdurga) regulāri ir veidojušās kritenes, kas parasti drīz ir aizbērtas vai aizlīdzinātas. Ezeralā palaikam novērojamas krasas pazemes ezera līmeņa svārstības.

**Dabas aizsardzība**

Teritorijā atrodas ES aizsargājami biotopi – smilšakmens atsegumi (8220), netraucētas alas (8310), avoti un avoksnāji (7160), upju straujteces un dabiski upju posmi (3260). Alas ir sikspārņu ziemošanas vieta.

**Citas vērtības**

Dabas pieminekļa teritorijā atrodas kultūras piemineklis – Vējiņu pilskalns.

**Stāvoklis**

Stāvoklis vērtējams kā labs.

**Bojājumi**

Nav.

**Apdraudējumi**

Nav.

**Apsaimniekošana**

Teritorija tiek privāti apsaimniekota, tiek piedāvātas ekskursijas par samaksu.

Ir stends ar informāciju par dabas vērtībām. Teritorija nav brīvi pieejama, bet tikai vienojoties ar saimniekiem.

Vējiņu alu kompleksu vidēji apmeklē ap 4500 apmeklētāju ik gadus (pēc Vējiņu saimnieces S.Muižnieces teiktā 2014.g.vasarā).

**Piezīmes**

Vējiņu alas Latvijā populāras padarīja G.Eniņa veiktais Ezeralas atklājums 1985.gada 1.jūnijā un raksti žurnālā “Draugs” 1985.gada augustā, septembrī un oktobrī.

**Novērtējumi**

Unikālās vērtības – 5

Ainaviskums – 4

Zinātniskais nozīmīgums:

Stratigrāfija – 3

Uzbūve – 4

Viela – 3

Procesi – 4

Citas vērtības – 4

Novērtējumu summa - 27

**Robežu izmaiņu pamatojums**

Robežas precizētas iekļaujot teritorijā Braslas senlejas posmu ar atsegumiem, alām un kritenēm Braslas labajā krastā, kā arī joslu kreisajā krastā, kas ainaviski veido vienu telpu ar labo krastu. Teritorija ietver arī joslu virs senlejas nogāzes līdz autoceļam Straupe-Lēdurga, kur zemes dzīlēs atrodas plaisas un tukšumi. Robežas vilktas atbilstoši reljefa formām, pa zemes vienību kadastra robežām un pa meža nogabalu robežām.

**Ieteikumi aizsardzībai un apsaimniekošanai**

Teritoriju nepieciešams saglabāt gan zinātniskiem ģeoloģijas (ģeomorfoloģijas, hidroģeoloģijas), hidroloģijas, sugu un biotopu pētījumiem, gan kā ainaviski vērtīgu dabas veidojumu kopumu, kas ir nozīmīgs kā maz ietekmēta dabas teritorija.

Būtu nepieciešams pazemes erozijas procesu monitorings kā teritorijai, kur šāda veida procesi ir vieni no aktīvākajiem Latvijā.

Unikālās vērtības, 1   2   3   4   5      
1- nenozīmīgs,   
2- maznozīmīgs,   
3- vietāja mēroga nozīmīgs,   
4- reģiona mēroga nozīmīgs;   
5- LV vai starptautiski nozīmīgs , unikāls  
  
Ainaviskums, 1   2   3   4   5      
1- neglīts,   
2- ainavā neizpaužas kā pozitīvi vērtējams elements,   
3- parasts, nedaudz vairo ainavas vērtīgumu;   
4- skaists, glīts, bet ne izcils;   
5- izcili krāšņs  
  
Stratigrāfija, 1   2   3   4   5      
1- nenozīmīgs sīks,   
2- maznozīmīgs vai neizteiksmīgs,   
3- parasts raksturīgs konkrētās svītas atsegums,   
4- viens no lielākajiem konkrētās svītas atsegumiem, bet nav stratotips ,    
5- svītas stratotips vai unikālu fosīliju atradne  
  
Uzbūve, 1   2   3   4   5      
1- nav novērojamas nekādas raksturīgas uzbūves detaļas,   
2- neizteiksmīgs slāņojums,   
3- parasts, raksturīgs slāņojums; raksturīgi reljefa veidojumi  
4- kādi retāk sastopami vai īpaši izteikti slāņojuma veidi, plaisainums, ieslēgumi, reljefa veidojumi;   
5- īpaši izteiksmīgs vai neparasts slāņojums, reljeefa veidojums, atseguma forma u.c.  
  
Viela, 1   2   3   4   5      
1- vieliskais sastāvs nav nosakāms, piemēram, biezā apauguma dēļ,   
2- nedroši nosakāmi sastāva ieži, neizteiksmīgi,   
3- parasti ieži,   
4- savdabīgi, raksturīgi ieži vai minerālu izpausmes;   
5- kādas retas vai neparastas minerālu izpausmes; reti sastopami, bet raksturīgi ieži  
  
Procesi, 1   2   3   4   5      
1- nekādi īpaši procesi nav novērojami;   
2- novērojamas mazaktīvas atsevišķu procesu izpausmes, piemēram virsmas atslāņošanās vai nobiru veidošanās, ūdeņu atslodze,   
3- raksturīgi procesi, piem., izskalošana vai avotu erozija;   
4- raksturīgi un aktīvi procesi, kas pastāvīgi ietekmē atsevišķas dabas pieminekļa daļas   
5- pastāvīgi notiekoši raksturīgi procesi, kas nosaka nepārtraukti mainīgu atseguma veidolu, piemēram, viļņu erozija vai ūdenskrituma izraisīta aktīva erozija  
  
Citas vērtības, 1   2   3   4   5      
1- nekā nozīmīga nav,   
2- neliels nozīmīgums dzīvajai dabai, kultūrvēsturei, tūrismam;   
3- apaugumā atsevišķas retākas sugas vai vietējas nozīmes tūrisma objekts, vai ir vairāki seni iegravējumi;   
4- retu sugu atradne, populārs tūrisma objekts, kulta vieta, nozīmīgu teiku vieta utml.;   
5- kāds no LV simboliem (piem., Zvārtas iezis vai Skaņaiskalns), vienīgā kādas sugas atradnes vieta, īpaši nozīmīga kulta vieta utml.

**Map

Description automatically generated**