Ģeoloģiskais dabas piemineklis  **Liepniekvalka labirints**

MK 175. noteikumu piel. Nr. 163

**Detalizēts apraksts**

**Adrese**

Dundagas novadā, Dundagas pagastā.

Ģeogrāfiskās koordinātes E22° 18,882' un N57° 25,923', jeb x398817, y366735 LKS92 sistēmā.

**Ģeogrāfiskais novietojums**

Ziemeļkurzemes (Dundagas) augstienes rietumu malā, Liepniekvalka ielejā.

**Ģeoloģiskie veidojumi**

Liepniekvalka labajā krastā, krasta nogāzē atsedzas 21 m gara un līdz 4 m augsta vidusdevona Burtnieku svītas gaiši dzeltenpelēka smilšakmens siena. Tajā ir nišas, divi avotiņi un piecas alu labirinta ieejas, pa kurām var nonākt vairākās vairāk vai mazāk saistītās telpās. Ejas, kas savieno 3 lielākās alas daļas ir šauras un aizbirušas. No klints pakājes atseguma abās malās iztek nelieli avotiņi, bet alas ir sausas. Ap 150 m augšpus labirinta Liepniekvalka labajā krastā ir divi 4 un 6 m gari un līdz 2 m augsti smilšakmens atsegumi. Viens no tiem ar mazu avotiņu.

Alu kopgarums kādreiz sasniedzis 80 m, bet tagad tās daļēji piesērējušas un dzīvnieku aizvilktas, līdz ar to kopgarums ir mazāks, aptuveni 60 m.

**Izmēri**

Dabas pieminekļa platība 5,82 ha.

**Debits**

No klints pakājes atseguma abās malās iztek nelieli avotiņi, bet to ūdensdeve nav noteikta.

**Unikālās vērtības**

Ievērojamu izmēru alu labirints, Kurzemē garākā ala.

**Ainaviskuma raksturojums**

Labi apskatāmas, labi pieejamas un, dziļi neielienot, ērti apskatāmas alu priekštelpas un citi dabas veidojumi upītes līkumā. Komfortabli iekārtota atpūtas vieta.

**Stratigrāfija**

Raksturīgi vidusdevona, visticamāk, Burtnieku svītas smilšakmeņu atsegumi.

**Uzbūve**

Labirints atrodas 2 m virs strauta līmeņa. Ejas, kas savieno 3 lielākās alas daļas ir šauras un aizbirušas. Alas veidojušās pazemes erozijas procesos, iespējams, ka jau leduslaikmeta noslēgumā, un sākotnēji bijušas daļēji aizpildītas ar smilts nogulumiem. Tās atraktas 1988. gadā. Alās atrodas vairāki pīlāri. Smilšakmens ir slīpslāņots ar mālaina materiāla starpslāņiem.

**Viela**

Visa atseguma virsmā atsedzas dažādā mērā – stipri un vidēji cementēts smilšakmens; apmēram līdz 0,8 m augstumam no pamatnes ir stiprāk cementēts smilšakmens, kas veido kāpli, virs tā ierobs, kuru veido vājāk cementēts smilšakmens ar izteiktu mālainu starpkārtu, kas vienā atseguma malā sasniedz 10 cm biezumu, bet otrā ir niecīga. Klints augšējā daļā atkal stiprāk cementēts smilšakmens, cements karbonātisks un nevienmērīgs, kunkuļains.

**Procesi**

Šā brīža procesi dabas pieminekļa teritorijā izpaužas kā lēni erozijas procesi smilšakmeņos gan sala darbības, gan cilvēku ietekmē. Smilšakmens alas ārpusē manāmi nodilst, apmeklētājiem pa to rāpjoties, staigājot un veicot tajā ieskrāpējumus. Daudzviet vērojamas svaiga, neapaugusi virsma gan alas ārpusē, gan alās.

**Dabas aizsardzība**

Teritorijā atrodas ES aizsargājami biotopi – smilšakmens atsegumi (8220), netraucētas alas (8310), avoti un avoksnāji (7160).

**Citas vērtības**

Iespējams, viens avots izmantojams ūdens ņemšanai.

**Stāvoklis**

Stāvoklis vērtējams kā labs.

**Bojājumi**

Nelieli cilvēku apmeklējuma radīti bojājumi..

**Apdraudējumi**

Nav.

**Apsaimniekošana**

Iekārtota atpūtas vieta (galds, soli, ugunskura vieta, malka), tiltiņš pār valku, kāpnes, liels ĪADT informācijas stends, kurā informācijā ir vairākas būtiskas aplamības.

**Piezīmes**

Alas ir atraktas 1988. gadā, un tāpēc uzskatāmas par daļēji dabiskām.

**Novērtējumi**

Unikālās vērtības – 4

Ainaviskums – 3

Zinātniskais nozīmīgums:

Stratigrāfija – 3

Uzbūve – 3

Viela – 3

Procesi – 1

Citas vērtības – 3

Novērtējumu summa - 20

**Robežu izmaiņu pamatojums**

Robežas vilktas pa zemes īpašumu kadastra un meža nogabalu robežām tā, lai alu labirinta ieejas un tās ieverošais lielākais smilšakmens atsegums atrastos teritorijas vidusdaļā un to aptvertu pietiekoši liela platība.

**Ieteikumi aizsardzībai un apsaimniekošanai**

Teritoriju nepieciešams saglabāt gan zinātniskiem ģeoloģijas (stratigrāfijas un ģeomorfoloģijas), sugu un biotopu pētījumiem, gan kā ainaviski vērtīgu dabas veidojumu kopumu, kas ir nozīmīgs kā maz ietekmēta dabas teritorija.

Teritorijā saglabājama dabīgā meža vides ainava ar mazas upītes palieni, smilšakmens atsegumiem un mežaudzes noēnojumu. Nepieciešama jauna ģeoloģiski un faktu ziņā korektāka informācija stendā pie alas.

Unikālās vērtības, 1   2   3   4   5      
1- nenozīmīgs,   
2- maznozīmīgs,   
3- vietāja mēroga nozīmīgs,   
4- reģiona mēroga nozīmīgs;   
5- LV vai starptautiski nozīmīgs , unikāls  
  
Ainaviskums, 1   2   3   4   5      
1- neglīts,   
2- ainavā neizpaužas kā pozitīvi vērtējams elements,   
3- parasts, nedaudz vairo ainavas vērtīgumu;   
4- skaists, glīts, bet ne izcils;   
5- izcili krāšņs  
  
Stratigrāfija, 1   2   3   4   5      
1- nenozīmīgs sīks,   
2- maznozīmīgs vai neizteiksmīgs,   
3- parasts raksturīgs konkrētās svītas atsegums,   
4- viens no lielākajiem konkrētās svītas atsegumiem, bet nav stratotips ,    
5- svītas stratotips vai unikālu fosīliju atradne  
  
Uzbūve, 1   2   3   4   5      
1- nav novērojamas nekādas raksturīgas uzbūves detaļas,   
2- neizteiksmīgs slāņojums,   
3- parasts, raksturīgs slāņojums; raksturīgi reljefa veidojumi  
4- kādi retāk sastopami vai īpaši izteikti slāņojuma veidi, plaisainums, ieslēgumi, reljefa veidojumi;   
5- īpaši izteiksmīgs vai neparasts slāņojums, reljeefa veidojums, atseguma forma u.c.  
  
Viela, 1   2   3   4   5      
1- vieliskais sastāvs nav nosakāms, piemēram, biezā apauguma dēļ,   
2- nedroši nosakāmi sastāva ieži, neizteiksmīgi,   
3- parasti ieži,   
4- savdabīgi, raksturīgi ieži vai minerālu izpausmes;   
5- kādas retas vai neparastas minerālu izpausmes; reti sastopami, bet raksturīgi ieži  
  
Procesi, 1   2   3   4   5      
1- nekādi īpaši procesi nav novērojami;   
2- novērojamas mazaktīvas atsevišķu procesu izpausmes, piemēram virsmas atslāņošanās vai nobiru veidošanās, ūdeņu atslodze,   
3- raksturīgi procesi, piem., izskalošana vai avotu erozija;   
4- raksturīgi un aktīvi procesi, kas pastāvīgi ietekmē atsevišķas dabas pieminekļa daļas   
5- pastāvīgi notiekoši raksturīgi procesi, kas nosaka nepārtraukti mainīgu atseguma veidolu, piemēram, viļņu erozija vai ūdenskrituma izraisīta aktīva erozija  
  
Citas vērtības, 1   2   3   4   5      
1- nekā nozīmīga nav,   
2- neliels nozīmīgums dzīvajai dabai, kultūrvēsturei, tūrismam;   
3- apaugumā atsevišķas retākas sugas vai vietējas nozīmes tūrisma objekts, vai ir vairāki seni iegravējumi;   
4- retu sugu atradne, populārs tūrisma objekts, kulta vieta, nozīmīgu teiku vieta utml.;   
5- kāds no LV simboliem (piem., Zvārtas iezis vai Skaņaiskalns), vienīgā kādas sugas atradnes vieta, īpaši nozīmīga kulta vieta utml.

**A picture containing map

Description automatically generated**