Ģeoloģiskais dabas piemineklis  **Pētera ala**

MK 175. noteikumu piel. Nr. 143

**Detalizēts apraksts**

**Adrese**

Siguldas novadā, Siguldas pilsētā, Gaujas nacionālajā parkā, Natura 2000 teritorijā.

Ģeogrāfiskās koordinātes E24° 52,604' un N57° 10,272', jeb x553014, y336784 LKS92 sistēmā.

**Ģeogrāfiskais novietojums**

Gaujavas zemienē, Vējupītes senlejas nogāzē un sāngravā, upītes kreisajā krastā.

**Ģeoloģiskie veidojumi**

Dabas pieminekli veido Vējupītes senlejas pamatkrasta nogāze, kurā atsedzas vidusdevona Živetas stāva Gaujas svītas smilšakmens atsegumi.

Pētera ala, kā arī citas mazākas alas veida plaisas un nišas, ir izvietojušās atsegumā, kura augstums 6 - 12 m, garums ap 60 m.

Ar pārtraukumiem smilšakmeņi atsedzas līdz pat Vējupītei. Vietām redzams slīpslāņojums, Līzeganga joslas.

**Izmēri**

Dabas pieminekļa platība 4,50 ha.

**Debits**

Nav.

**Unikālās vērtības**

Ievērojama ala ar ļoti lielu kultūrvēsturisko vērtību.

**Ainaviskuma raksturojums**

No alas paveras plašs skats uz Vējupītes ieleju un klinti. Alai ir savdabīga un cilvēkam ērta forma. Ieeja plaša, ala nav dziļa, bet ļoti augsta, nav nepieciešams mākslīgais apgaismojums. Alā vienlaikus var atrasties vairāki cilvēki.

**Stratigrāfija**

Raksturīgi vidusdevona Živetas stāva Gaujas svītas smilšakmeņu atsegumi. Atsegumā alā aptuveni 2 m virs grīdas ir daudz sīku māla ieslēgumu, arī atsevišķas nelielas devona zivju fosīlās atliekas.

**Uzbūve**

Ala ir savdabīgs eksotektonikas un pazemes erozijas veidojums. Tā atrodas vairāku lielu plaisu krustpunktā. Plaisas, vismaz daļa no tām, veidojušās kā nogāzei paralēlas atplīsuma plaisas gravitācijas ietekmē. Ala ir 6,3 m gara (zem smilšakmens griestiem tikai 4 m), līdz 6,4 m augsta un līdz 2,3 m plata ala.

Slīpslāņots un horizontāli slāņots smilšakmens.

**Viela**

Cementēts sarkans smilšakmens, pārsvarā sīkgraudains. Ar māla un fosiliju ieslēgumiem. Alā smilšakmenī novērojamas krāsainas mineralizētu savienojumu migrācijas joslas - Līzeganga joslas. Plaisains.

**Procesi**

Šā brīža procesi dabas pieminekļa teritorijā izpaužas galvenokārt kā nogāžu procesi - klints dabīga attīrīšanās no kokiem un augsnes, kas to klājusi. Alā un blakus esošajās klintīs materiāls stabils, strauja erozija nav vērojama, bieži pat stiprs apaugums. Dažviet redzams, ka kādreiz atsegto un klinti klāj irdenie ieži un nobiras, zem tiem slēpjas daudzi vēsturiski ieskrāpējumi klintī. Cerams, ka tie nav bojāti 2014. g. (un agrāk) pie alas nostiprinot kāpnes.

Alā tikai pašā augšējā daļā (griestos) ir svaigi smilšakmeņi, kas, acīmredzot, attīrās noloboties. Alas ieeja ir ievērojami zemāka par grīdu, un uzkāpšanas vietā veidojas pakāpieni, kas izdilst aizvien zemāki (novērojums pēdējo 40 gadu laikā).

**Dabas aizsardzība**

Teritorijā atrodas ES aizsargājami biotopi – smilšakmens atsegumi (8220), netraucētas alas (8310). Viena no nedaudzām alu spulgsūnas atradnēm. Alā nelielā platībā (20x8 cm ) novērojamas alu spulgsūnas protonēmas, tās redzamas arī dažos iedobumos šajā klintī ārpus alas. Klintīm ievērojams apaugums, tai skaitā ar sīkpapardēm un saldsaknītēm. Ala ir sikspārņu ziemošanas vieta.

**Citas vērtības**

Uzskatāma par senu kulta vietu. Kā tāda vērtēta jau agrāk, pirms petroglifu atklāšanas alas sienās: E.Kurtza 1924.gads, J.Urtāns 1977.gads. Petroglifu zīmes augstu alas sienās 1997.gadā atklājis vēsturnieks Andris Grīnbergs. Detalizēti tās pētītas 1998.gadā un konstatēts, ka kopumā alā ir saglabājusās ne mazāk kā 42 dažādas petroglifu zīmes.

Klints un alas sienās konstatēti arī atsevišķi senāki ar gadu skaitļiem datēti iegravējumi jau kopš 18.gadsimta. Iespējams, ka daļa senu ierakstu ir arī irdeno iežu apsegti klints pakājē. Apmeklētajam alu ir ērti apmeklēt, vienā maršrutā iekļaujot arī Kraukļu aizu, Vējupītes gravu, Satezeles pilskalnu un citus apkārtnes dabas un vēstures objektus.

**Stāvoklis**

Stāvoklis vērtējams kā labs.

**Bojājumi**

Jaunlaiku iegravējumi uz klints un alas sienām.

**Apdraudējumi**

Būtiski nav. Ja nu vienīgi neapzinīgu tūristu skrāpējumi uz klints un alas sienām.

**Apsaimniekošana**

Ir informatīva plāksne. Daudzu gadu gaitā Pētera ala ir bijusi populārs tūrisma objekts, uz to vedušas un arī tagad ved vairākas platas takas ar labiekārtotiem un pastāvīgi uzturētiem tiltiņiem, pakāpieniem, margām. Alas priekšā izveidotā konstrukcija – skatu laukums, platforma - ar kāpnēm - ļauj apskatīt un fotografēt Vējupītes gravu, klintis, alas ieeju.

**Piezīmes**

Netālu no alas ir citi objekti Kraukļu aiza, Vējupītes ieleja, Satezeles pilskalns, pie tā avots, no kura Siguldas iedzīvotāji ņem ūdeni, kā arī viesu nams, kas līdz ar ērtu taku tīklu palielina alas apmeklētību.

Pētera ala ir plaši un bieži aprakstīta dažādā literatūrā jau kopš 19.gadsimta nogales. Bieži vien alas apraksti bagātināti ar dažādām teikām par šo vietu. Piemēram, Vīstucis J. “Vidzemes Šveicija, Sigulda, Turaida,…” Rīga, 1897.g.: teikts, ka tā atrodas Vēja gravā, un skaidrots, kā radies alas nosaukums: “no sieviņas, kas kara laikā, no ienaidniekiem bēgdama te dēliņ dzemdējuse un tūliņ to pati nokristīdama, par Pēteri nosaukuse”.

**Novērtējumi**

Unikālās vērtības – 5

Ainaviskums – 4

Zinātniskais nozīmīgums:

Stratigrāfija – 3

Uzbūve – 3

Viela – 3

Procesi – 1

Citas vērtības – 5

Novērtējumu summa - 24

**Robežu izmaiņu pamatojums**

Robežas pieskaņotas reljefa veidojumiem ar Pētera alu kā būtiskāko ģeoloģisko veidojumu teritorijas vidū.

**Ieteikumi aizsardzībai un apsaimniekošanai**

Teritoriju nepieciešams saglabāt gan zinātniskiem ģeoloģijas (stratigrāfijas, ģeomorfoloģijas, tektonisko un sufozijas procesu), sugu un biotopu pētījumiem, gan kā ainaviski vērtīgu dabas veidojumu kopumu, kas ir nozīmīgs kā mazietekmēta dabas teritorija un vēsturisks objekts.

Unikālās vērtības, 1   2   3   4   5      
1- nenozīmīgs,   
2- maznozīmīgs,   
3- vietāja mēroga nozīmīgs,   
4- reģiona mēroga nozīmīgs;   
5- LV vai starptautiski nozīmīgs , unikāls  
  
Ainaviskums, 1   2   3   4   5      
1- neglīts,   
2- ainavā neizpaužas kā pozitīvi vērtējams elements,   
3- parasts, nedaudz vairo ainavas vērtīgumu;   
4- skaists, glīts, bet ne izcils;   
5- izcili krāšņs  
  
Stratigrāfija, 1   2   3   4   5      
1- nenozīmīgs sīks,   
2- maznozīmīgs vai neizteiksmīgs,   
3- parasts raksturīgs konkrētās svītas atsegums,   
4- viens no lielākajiem konkrētās svītas atsegumiem, bet nav stratotips ,    
5- svītas stratotips vai unikālu fosīliju atradne  
  
Uzbūve, 1   2   3   4   5      
1- nav novērojamas nekādas raksturīgas uzbūves detaļas,   
2- neizteiksmīgs slāņojums,   
3- parasts, raksturīgs slāņojums; raksturīgi reljefa veidojumi  
4- kādi retāk sastopami vai īpaši izteikti slāņojuma veidi, plaisainums, ieslēgumi, reljefa veidojumi;   
5- īpaši izteiksmīgs vai neparasts slāņojums, reljeefa veidojums, atseguma forma u.c.  
  
Viela, 1   2   3   4   5      
1- vieliskais sastāvs nav nosakāms, piemēram, biezā apauguma dēļ,   
2- nedroši nosakāmi sastāva ieži, neizteiksmīgi,   
3- parasti ieži,   
4- savdabīgi, raksturīgi ieži vai minerālu izpausmes;   
5- kādas retas vai neparastas minerālu izpausmes; reti sastopami, bet raksturīgi ieži  
  
Procesi, 1   2   3   4   5      
1- nekādi īpaši procesi nav novērojami;   
2- novērojamas mazaktīvas atsevišķu procesu izpausmes, piemēram virsmas atslāņošanās vai nobiru veidošanās, ūdeņu atslodze,   
3- raksturīgi procesi, piem., izskalošana vai avotu erozija;   
4- raksturīgi un aktīvi procesi, kas pastāvīgi ietekmē atsevišķas dabas pieminekļa daļas   
5- pastāvīgi notiekoši raksturīgi procesi, kas nosaka nepārtraukti mainīgu atseguma veidolu, piemēram, viļņu erozija vai ūdenskrituma izraisīta aktīva erozija  
  
Citas vērtības, 1   2   3   4   5      
1- nekā nozīmīga nav,   
2- neliels nozīmīgums dzīvajai dabai, kultūrvēsturei, tūrismam;   
3- apaugumā atsevišķas retākas sugas vai vietējas nozīmes tūrisma objekts, vai ir vairāki seni iegravējumi;   
4- retu sugu atradne, populārs tūrisma objekts, kulta vieta, nozīmīgu teiku vieta utml.;   
5- kāds no LV simboliem (piem., Zvārtas iezis vai Skaņaiskalns), vienīgā kādas sugas atradnes vieta, īpaši nozīmīga kulta vieta utml.

**Map

Description automatically generated**