Ģeoloģiskais dabas piemineklis  **Šlīteres Zilo kalnu krauja**

MK 175. noteikumu piel. Nr. 167

**Detalizēts apraksts**

**Adrese**

Dundagas novadā, Dundagas pagastā, Slīteres nacionālajā parkā, Natura 2000 teritorijā.

Ģeogrāfiskās koordinātes E22° 18,129' un N57° 37,921', jeb x398621, y389011 LKS92 sistēmā.

**Ģeogrāfiskais novietojums**

Ziemeļkurzemes (Dundagas) augstienes ziemeļu malas stāvajā nogāzē – Šlīteres Zilajos kalnos.

**Ģeoloģiskie veidojumi**

Dabas pieminekli veido plaša denudācijas palikšņa ziemeļu nogāzes, Šlīteres Zilo kalnu, posms ar nogāzes augšdaļā esošiem vidusdevona Živetas stāva Arukilas svītas smilšakmeņu atsegumiem.

Zilo kalnu kraujas relatīvais augstums sasniedz 32-33 m. Baltijas Ledus ezera viļņu erozijas radītās krasta kāples nosaka to, ka nogāze ir tik stāva un izteikta. Zilo kalnu kraujā un tās piekājē Baltijas Ledus ezera stadiju kāples konstatētas sekojošos absolūtā augstuma līmeņos – stadija BI – 52 m, BII – 47 m, BIIIa – 40 m. Vēlāku Baltijas Ledus ezera stadiju līmeņi atradās zemāk (BIIIb – 35 m un BIIIc – 30 m), un to veidojumi atrodas ārpus dabas pieminekļa teritorijas (10).

Lielākais smilšakmens atsegums Šlīteres Zilo kalnu kraujas sāngravā ir Dāvida pils atsegums - aptuveni 7 m augsts un 50 m garš.

Citi iežu atsegumi ir nelieli. Sāngravā pie Birzkalniem abās nogāzēs, kopumā 3 mazi iezīši līdz 1 m augsti. Zilo kalnu kraujas nogāzē uz austrumiem no šīs sāngravas – 2,5 m augsts un 5 m garš sarkans smilšakmens iezītis, pār kuru ziemās veidojas neliels leduskritums. Nākamajā sāngravā, tās kreisās puses nogāzē – 2 m augsts un 2 m garš m iezis, bet uz austrumiem no šīs sāngaravas, Zilo kalnu kraujā, nelielā nogāzes ielocē ir vēl viens tikpat liels, ļoti apsūnojis iezis. Uz austrumiem ir vēl viena pavisam neliela sāngrava, kuras kreisajā nogāzē ir svaigs, 3 m augsts un 6 m garš smilšakmens atsegums.

Zilo kalnu kraujas posmā no Šlīteres bākas līdz Mazirbes – Dundagas ceļam neviena smilšakmens atseguma nav. Tāpat to nav ap puskilometru garā posmā no Šlīteres bākas līdz sāngravai pie Birzkalniem.

Mūsdienās nevienā no Šlīteres Zilo kalnu kraujas sāngravu atsegumiem nav nevienas alas.

**Izmēri**

Dabas pieminekļa platība 60,06 ha.

**Debits**

Nav.

**Unikālās vērtības**

Pēc absolūtajām atzīmēm un arī relatīvā augstuma augstākās Baltijas Ledus ezera krasta kāples Latvijas teritorijā. Ainaviska teritorija (skats no kāples augšas).

**Ainaviskuma raksturojums**

Pārsvarā necili, pat bezlapu periodā grūti pamanāmi nelieli smilšakmens atsegumi. Dažviet ziemās veidojas leduskritumi. Lielākais atsegums – Dāvida pils – vidēji ainavisks.

**Stratigrāfija**

Vidusdevona smilšakmeņu atsegumi, Baltijas ledusezera krauja.

Vidusdevona Živetas stāva Arukilas svītas gaišais smilšakmens.

**Uzbūve**

Smilšakmens.

**Viela**

Cementēts smilšakmens

**Procesi**

Nav aktīvu procesu.

**Dabas aizsardzība**

Teritorijā atrodas ES aizsargājami biotopi – smilšakmens atsegumi (8220), avoti un avoksnāji (7160). Uz Dāvida pils ieža konstatētas efejas (Hedera helix). Dāvida pils gravā pie smilšakmens atsegumiem, kā arī gravas sākumā (augšējā daļā) konstatētas daudzgadīgās mēnesenes audzes. Citur nogāzē atrodami - Dzeltenā dzegužkurpīte (Cypripedium calceolus) un Mežloks laksis (Allium ursinum).

**Citas vērtības**

Uz Dāvida atsegumiem konstatēti daudzi vecie iegravējumi - no 1947, 1935, 1927, 1925, 1901, 1889, 1880, 1861, 1841, 1817, u.c. jaunākiem gadiem.

**Stāvoklis**

Stāvoklis vērtējams kā ļoti labs. Ģeovietas Šlīteres Zilo kalnu kraujā un sāngravās cilvēki mūsdienās tikpat kā neapmeklē.

**Bojājumi**

Nav.

**Apdraudējums**

Nav.

**Apsaimniekošana**

Nav konkrētu apsaimniekošanas vajadzību.

**Piezīmes**

Kādreiz Dāvida pils atsegums bieži aprakstīts dažādā literatūrā. Piemēram: Delle N. Devona nogulumi Talsu novadā. Talsu novads, R.1935., 11.lpp.: „Dāvida pils Zilajos kalnos.”, gravas nogāzē ir Dāvīda ala. Teika stāsta, ka šeit uz klints, virs alas, bijusi pils, kurā dzīvojis jūras laupītājs Dāvīds. Pils vēlāk iegrimusi zemē. Veci ļaudis vēl tagad stāsta redzējuši pils vietā iedobumu (skursteni), pa kuru iemests akmens vēl pēc ilga laika atsities pret kaut ko skanošu.”

**Novērtējumi**

Unikālās vērtības – 4

Ainaviskums – 3

Zinātniskais nozīmīgums:

Stratigrāfija – 3

Uzbūve – 3

Viela – 3

Procesi – 1

Citas vērtības – 4

Novērtējumu summa - 21

**Robežu izmaiņu pamatojums**

Robežas precizētas tā, lai teritorija aptvertu visus konstatētos atsegumus, kā arī vēl garāku blakusesošo Zilo kalnu kraujas posmu.

**Ieteikumi aizsardzībai un apsaimniekošanai**

Teritorija jāsaglabā gan zinātniskiem ģeoloģijas (stratigrāfijas un ģeomorfoloģijas), sugu un biotopu pētījumiem, gan kā ainaviski vērtīgu dabas veidojumu kopumu, kas ir nozīmīgs kā maz ietekmēta dabas teritorija. Dāvida pils atsegumu komplekss ir arī ar kultūrvēsturisku vērtību.

Unikālās vērtības, 1   2   3   4   5      
1- nenozīmīgs,   
2- maznozīmīgs,   
3- vietāja mēroga nozīmīgs,   
4- reģiona mēroga nozīmīgs;   
5- LV vai starptautiski nozīmīgs , unikāls  
  
Ainaviskums, 1   2   3   4   5      
1- neglīts,   
2- ainavā neizpaužas kā pozitīvi vērtējams elements,   
3- parasts, nedaudz vairo ainavas vērtīgumu;   
4- skaists, glīts, bet ne izcils;   
5- izcili krāšņs  
  
Stratigrāfija, 1   2   3   4   5      
1- nenozīmīgs sīks,   
2- maznozīmīgs vai neizteiksmīgs,   
3- parasts raksturīgs konkrētās svītas atsegums,   
4- viens no lielākajiem konkrētās svītas atsegumiem, bet nav stratotips ,    
5- svītas stratotips vai unikālu fosīliju atradne  
  
Uzbūve, 1   2   3   4   5      
1- nav novērojamas nekādas raksturīgas uzbūves detaļas,   
2- neizteiksmīgs slāņojums,   
3- parasts, raksturīgs slāņojums; raksturīgi reljefa veidojumi  
4- kādi retāk sastopami vai īpaši izteikti slāņojuma veidi, plaisainums, ieslēgumi, reljefa veidojumi;   
5- īpaši izteiksmīgs vai neparasts slāņojums, reljeefa veidojums, atseguma forma u.c.  
  
Viela, 1   2   3   4   5      
1- vieliskais sastāvs nav nosakāms, piemēram, biezā apauguma dēļ,   
2- nedroši nosakāmi sastāva ieži, neizteiksmīgi,   
3- parasti ieži,   
4- savdabīgi, raksturīgi ieži vai minerālu izpausmes;   
5- kādas retas vai neparastas minerālu izpausmes; reti sastopami, bet raksturīgi ieži  
  
Procesi, 1   2   3   4   5      
1- nekādi īpaši procesi nav novērojami;   
2- novērojamas mazaktīvas atsevišķu procesu izpausmes, piemēram virsmas atslāņošanās vai nobiru veidošanās, ūdeņu atslodze,   
3- raksturīgi procesi, piem., izskalošana vai avotu erozija;   
4- raksturīgi un aktīvi procesi, kas pastāvīgi ietekmē atsevišķas dabas pieminekļa daļas   
5- pastāvīgi notiekoši raksturīgi procesi, kas nosaka nepārtraukti mainīgu atseguma veidolu, piemēram, viļņu erozija vai ūdenskrituma izraisīta aktīva erozija  
  
Citas vērtības, 1   2   3   4   5      
1- nekā nozīmīga nav,   
2- neliels nozīmīgums dzīvajai dabai, kultūrvēsturei, tūrismam;   
3- apaugumā atsevišķas retākas sugas vai vietējas nozīmes tūrisma objekts, vai ir vairāki seni iegravējumi;   
4- retu sugu atradne, populārs tūrisma objekts, kulta vieta, nozīmīgu teiku vieta utml.;   
5- kāds no LV simboliem (piem., Zvārtas iezis vai Skaņaiskalns), vienīgā kādas sugas atradnes vieta, īpaši nozīmīga kulta vieta utml.

**Graphical user interface

Description automatically generated**