Ģeoloģiskais dabas piemineklis  **Ezernieku karsta kritenes**

MK 175. noteikumu piel. Nr. 133

**Detalizēts apraksts**

**Adrese**

Siguldas novadā, Allažu pagastā, tā ir Natura 2000 teritorija.

Ģeogrāfiskās koordinātes E24° 48,824' un N57° 5,186', jeb x549317, y327301 LKS92 sistēmā.

**Ģeogrāfiskais novietojums**

Viduslatvijas zemienē, Ropažu līdzenumā.

**Ģeoloģiskie veidojumi**

Teritorijā nelielā dziļumā – zem apmēram 5-8 m biezas kvartāra nogulumu segas ieguļ Salaspils svītas ģipšainie nogulumi, kuru šķīšanas rezultātā zemes virspusē veidojas atsevišķas karsta kritenes vai to grupas. Teritorijas nozīmību nosaka karsta kritenēs izveidojušies ezeri: Vecezers un Linezers.

**Izmēri**

Dabas pieminekļa platība 48,99 ha.

**Debits**

Nav datu.

**Unikālās vērtības**

Teritorijas īpašās vērtības ir karsta procesu rezultātā veidojušas karsta kritenes, gan sausas, gan piepildītas ar ūdeni, kura līmenis atsevišķos brīžos ir krasi un neprognozējami mainīgs.

**Ainaviskuma raksturojums**

Teritorijā ir tradicionāla Latvijas lauku ainava ar viensētām un nelielām lauksaimniecībā izmantojamu zemju platībām mežu ielokā lēzeni paugurotā apvidū. Ainava savu savdabīgumu iegūst brīžos, kad Linezerā un sausajā kritenē krasi pazeminās ūdens līmenis.

**Stratigrāfija**

Salaspils svītas karbonātiskie un ģipšakmeni saturošie nogulumieži, kas atrodas nelielā dziļumā, nosaka teritorijā notiekošās karsta procesu izpausmes.

**Uzbūve**

Reljefa formu kompleksa morfoloģiskas iezīmes nosaka karsta procesu veidotās negatīvās reljefa formas, ko nodrošina plāna kvartāra nogulumu sega un augšdevona Salaspils svītas nogulumi zemkvartāra virsā. Kritenes pārsvarā ir izvietojušās teritorijas vidusdaļā.

Kriteņu dziļumi ir no dažiem desmitiem centimetru līdz pat 6 m un iespējams pat vairāk metru dziļi zemes iegruvumi. To caurmērs svārstās no dažiem metriem līdz pat vairākiem desmitiem metru. Iegruvumi grupējas kriteņu virknēs vai veido iegarenus padziļinājumus ar stāvām nogāzēm (karsta gultnes). Atkarībā no tā vai iegruvumu dibens sasniedz vai nesasniedz gruntsūdens līmeni, tie var būt sausi vai pildīti ar ūdeni.

**Viela**

Zemes virspusē vietumis atsedzas morēnas mālaina smilts, pārsvarā smalkgraudaina un vidēji rupja, ap Linezeru novērojama grants, oļi un laukakmeņi zemes virspusē. Pamatieži nekur neatsedzas.

**Procesi**

Karsta procesu un parādību izteikts areāls ar pamatiežu šķīšanu un zemes virskārtas (grunts) iegruvumiem, veidojot atsevišķas kritenes un to sistēmas. Kritenes no lietus un virszemes ūdeņiem piepildās ar ūdeni un tas arī salīdzinoši bieži mēdz aizfilrēties prom (ezeri pazūd). Diemžēl nav un netiek veikti regulāri novērojumi. Esošie dati liecina par ūdens pazušanu kā neregulāra un neperiodiska rakstura procesu.

**Dabas aizsardzība**

Dabas pieminekļa teritorijā atrodas Eiropas savienības aizsargājami biotopi - karsta ezeri (3190\*), neskarti augstie purvi (7110\*), pārejas purvi un slīkšņas (7140), purvaini meži (91D0\*), boreālie meži (9010\*) un mēreni mitras pļavas (6510).

**Citas vērtības**

Teritorija ir diezgan populāra tūrisma vieta.

**Stāvoklis**

Labs, teritorija ir viegli pieejama un apsekojama.

**Bojājumi**

Nav būtisku bojājumu.

**Apdraudējumi**

Šobrīd nav konkrētu apdraudējumu. Jebkādas rakšanas vai melioratīva rakstura darbības var izjaukt pastāvošo virszemes un pazemes ūdeņu cirkulācijas sistēmu. Ja ilgstoši būs zems līmenis Linezerā vai tas būs pilnībā izsusējis, būs mazāka objekta pievilcība, interese un iespējas arī informēt par karsta parādībām un procesiem.

**Apsaimniekošana**

Teritorijā kopumā ir maz informācijas par šo ģeovietu un citām dabas vērtībām. Izvietotā informatīvā plāksne varētu būt pilnīgāka. Vietējiem iedzīvotājiem noteikti ir traucējoša tūristu klātbūtne, taču viņi ir atsaucīgi un pretimnākoši. Robežzīmes nav konstatētas.

**Piezīmes**

Apraksts, novērtējumi un robežu izmaiņu pamatojums balstīti uz līgumdarba pētījuma

ietvaros veiktā apsekojuma un literatūras datiem. Teritoriju apsekoja Aivars Markots, 23.09.2014.

**Novērtējumi**

Unikālās vērtības – 5

Ainaviskums – 4

Zinātniskais novērtējums:

Stratigrāfija – 2

Uzbūve – 4

Viela – 3

Procesi – 5

Citas vērtības – 3

Novērtējumu summa - 26

**Robežu izmaiņu pamatojums**

Dabas pieminekļa robežas ir precizētas pieskaņojot tās zemes īpašumu vienību kadastra, kā arī mežaudžu nogabalu robežām.

**Ieteikumi aizsardzībai un apsaimniekošanai**

Teritoriju nepieciešams saglabāt gan zinātniskiem kvartārģeoloģiskiem un ģeomorfoloģiskiem pētījumiem, gan kā vienu no tipiskām karsta parādību izpausmes teritorijām.

Būtu vēlams uzstādīt informācijas stendu, kurā būtu papildināta un uzlabota ģeoloģiskā informāciju par ģeovietu. Papildus varētu izvietot norādes uz interesantākajiem ģeoloģiskajiem veidojumiem – ezeriem un kritenēm.

Unikālās vērtības, 1   2   3   4   5      
1- nenozīmīgs,   
2- maznozīmīgs,   
3- vietāja mēroga nozīmīgs,   
4- reģiona mēroga nozīmīgs;   
5- LV vai starptautiski nozīmīgs , unikāls  
  
Ainaviskums, 1   2   3   4   5      
1- neglīts,   
2- ainavā neizpaužas kā pozitīvi vērtējams elements,   
3- parasts, nedaudz vairo ainavas vērtīgumu;   
4- skaists, glīts, bet ne izcils;   
5- izcili krāšņs  
  
Stratigrāfija, 1   2   3   4   5      
1- nenozīmīgs sīks,   
2- maznozīmīgs vai neizteiksmīgs,   
3- parasts raksturīgs konkrētās svītas atsegums,   
4- viens no lielākajiem konkrētās svītas atsegumiem, bet nav stratotips ,    
5- svītas stratotips vai unikālu fosīliju atradne  
  
Uzbūve, 1   2   3   4   5      
1- nav novērojamas nekādas raksturīgas uzbūves detaļas,   
2- neizteiksmīgs slāņojums,   
3- parasts, raksturīgs slāņojums; raksturīgi reljefa veidojumi  
4- kādi retāk sastopami vai īpaši izteikti slāņojuma veidi, plaisainums, ieslēgumi, reljefa veidojumi;   
5- īpaši izteiksmīgs vai neparasts slāņojums, reljeefa veidojums, atseguma forma u.c.  
  
Viela, 1   2   3   4   5      
1- vieliskais sastāvs nav nosakāms, piemēram, biezā apauguma dēļ,   
2- nedroši nosakāmi sastāva ieži, neizteiksmīgi,   
3- parasti ieži,   
4- savdabīgi, raksturīgi ieži vai minerālu izpausmes;   
5- kādas retas vai neparastas minerālu izpausmes; reti sastopami, bet raksturīgi ieži  
  
Procesi, 1   2   3   4   5      
1- nekādi īpaši procesi nav novērojami;   
2- novērojamas mazaktīvas atsevišķu procesu izpausmes, piemēram virsmas atslāņošanās vai nobiru veidošanās, ūdeņu atslodze,   
3- raksturīgi procesi, piem., izskalošana vai avotu erozija;   
4- raksturīgi un aktīvi procesi, kas pastāvīgi ietekmē atsevišķas dabas pieminekļa daļas   
5- pastāvīgi notiekoši raksturīgi procesi, kas nosaka nepārtraukti mainīgu atseguma veidolu, piemēram, viļņu erozija vai ūdenskrituma izraisīta aktīva erozija  
  
Citas vērtības, 1   2   3   4   5      
1- nekā nozīmīga nav,   
2- neliels nozīmīgums dzīvajai dabai, kultūrvēsturei, tūrismam;   
3- apaugumā atsevišķas retākas sugas vai vietējas nozīmes tūrisma objekts, vai ir vairāki seni iegravējumi;   
4- retu sugu atradne, populārs tūrisma objekts, kulta vieta, nozīmīgu teiku vieta utml.;   
5- kāds no LV simboliem (piem., Zvārtas iezis vai Skaņaiskalns), vienīgā kādas sugas atradnes vieta, īpaši nozīmīga kulta vieta utml.

**Map

Description automatically generated**