Ģeoloģiskais dabas piemineklis  **Kvēpenes ala**

MK 175. noteikumu piel. Nr. 60

**Detalizēts apraksts**

**Adrese**

Pārgaujas novadā, Raiskuma pagastā, Gaujas nacionālajā parkā, Natura 2000 teritorijā.

Ģeogrāfiskās koordinātes E25° 10,887' un N57° 16,550', jeb x571237, y348709 LKS92 sistēmā.

**Ģeogrāfiskais novietojums**

Gaujavas zemienē, Gaujas senlejas nogāzē, Gaujas labajā krastā.

**Ģeoloģiskie veidojumi**

Gaujas senlejas nogāze, līdz 14 m augsti smilšakmens atsegumi, Kvēpenes ala un svētavots.

Alas ieeja atrodas lejpus 7 m augsta smilšakmens atseguma. Pie alas ieejas smilšakmens tikpat kā neatsedzas (tikai ieejas vietā).

Alas eju kopgarums ir 60 metri (viena no garākajām Latvijas alām). Lielākais platums alā ap 3,5 m, lielākais augstums ap 2 metri. Alai ir viena liela un divas mazākas sānu ejas. Galvenajai ejai – trīs paplašinājumi un apmēram 10 sīkas sānu ejiņas. Kopumā alā atrodami 6 smilšakmens pīlāri. Lielākajā alas telpā ir slīpa grīda, uz kuras labi saskatāmas izsīkušā avota tecēšanas vietas. Alai ir divas ieejas – lielā un mazā, pa kuru 2014.gadā izlīst vairs nevar, bet caur to vēl iespīd gaisma no ārpuses. Ala ir sausa, bez avota.

Tuvu augšpus alas atrodas smilšakmens klints, kas ļoti biezi nosūnojusi. Tās pakājē ir 5 m dziļa niša. Aptuveni 100 m uz rietumiem no alas atrodas Kvēpenes iezis (14 m augsts) no kura piekājes iztek paliels avots (debits 2,5 l/s), kas tiek uzskatīts par svētavotu.

**Izmēri**

Dabas pieminekļa platība 9,30 ha.

**Debits**

Avota ūdensdeve 2,5 litri sekundē.

**Unikālās vērtības**

Ievērojamu izmēru ala. Tās kopgarums ir 60 metri - viena no garākajām Latvijas alām.

**Ainaviskuma raksturojums**

Skaists un maz civilizācijas ietekmēts iežu atsegums un ievērojama ala.

**Stratigrāfija**

Raksturīgu vidusdevona Živetas stāva Gaujas svītas smilšakmeņu atsegumi. Alā, kad tā tika attīrīta no sanesumiem, racēji atraduši bruņuzivju fosiliju drumslas un nelielu nematofikusa gabaliņu.

**Uzbūve**

Slīpslāņots un horizontāli slāņots smilšakmens. Ala ar vienu lielāku eju un daudzām sarežģīti izvietotām sānejām. Ala 1989. un 1990.gadā attīrīta no to pildošajiem nogulumiem, līdz ar to tā vairs tikai nosacīti ir uzskatāma par dabisku alu.

**Viela**

Raksturīgs irdens sarkanīgs vidusdevona Živetas stāva Gaujas svītas smilšakmens*.*

**Procesi**

Aktīvi procesi nenotiek.

**Dabas aizsardzība**

Teritorijā atrodas ES aizsargājami biotopi – smilšakmens atsegumi (8220), netraucētas alas (8310.)*.* Ala ir sikspārņu ziemošanas vieta.

**Citas vērtības**

Erozijas paliksnis teritorijas austrumu galā - Satekles pilskalns. Smilšakmens atsegumu virsmā augšpus alai ir atsevišķi senāki iegravējumi no 1894. un 1960. gada.

**Stāvoklis**

Stāvoklis vērtējams kā labs.

**Bojājumi**

Nav.

**Apdraudējumi**

Nav.

**Apsaimniekošana**

Teritorijā nav nekādas informācijas par dabas vērtībām.

**Piezīmes**

Ala attīrīta 1989. un 1990.gadā. Pie Kvēpenes mājām pļavā aug populārais Kvēpenes dižozols (P=6,40 m, A.Grīnbergs, 01.06.2014.).

**Novērtējumi**

Unikālās vērtības – 4

Ainaviskums – 4

Zinātniskais nozīmīgums:

Stratigrāfija – 3

Uzbūve – 3

Viela – 3

Procesi – 2

Citas vērtības – 3

Novērtējumu summa - 22

**Robežu izmaiņu pamatojums**

Dabas pieminekļa robežas koriģētas, lai teritorijā iekļautu doto senlejas nogāzes posmu ar atsegumiem, alu un avotu.

**Ieteikumi aizsardzībai un apsaimniekošanai**

Teritoriju nepieciešams saglabāt gan zinātniskiem ģeoloģijas (stratigrāfijas, ģeomorfoloģijas, hidroģeoloģijas), sugu un biotopu pētījumiem, gan kā ainaviski vērtīgu dabas veidojumu kopumu, kas ir nozīmīgs kā maz ietekmēta dabas teritorija.

Teritorijā būtu vēlama informatīva zīme vai neliels stends alas tuvumā, kas informētu apmeklētājus par alu un citām ģeoloģijas un dzīvās dabas vērtībām.

Unikālās vērtības, 1   2   3   4   5      
1- nenozīmīgs,   
2- maznozīmīgs,   
3- vietāja mēroga nozīmīgs,   
4- reģiona mēroga nozīmīgs;   
5- LV vai starptautiski nozīmīgs , unikāls  
  
Ainaviskums, 1   2   3   4   5      
1- neglīts,   
2- ainavā neizpaužas kā pozitīvi vērtējams elements,   
3- parasts, nedaudz vairo ainavas vērtīgumu;   
4- skaists, glīts, bet ne izcils;   
5- izcili krāšņs  
  
Stratigrāfija, 1   2   3   4   5      
1- nenozīmīgs sīks,   
2- maznozīmīgs vai neizteiksmīgs,   
3- parasts raksturīgs konkrētās svītas atsegums,   
4- viens no lielākajiem konkrētās svītas atsegumiem, bet nav stratotips ,    
5- svītas stratotips vai unikālu fosīliju atradne  
  
Uzbūve, 1   2   3   4   5      
1- nav novērojamas nekādas raksturīgas uzbūves detaļas,   
2- neizteiksmīgs slāņojums,   
3- parasts, raksturīgs slāņojums; raksturīgi reljefa veidojumi  
4- kādi retāk sastopami vai īpaši izteikti slāņojuma veidi, plaisainums, ieslēgumi, reljefa veidojumi;   
5- īpaši izteiksmīgs vai neparasts slāņojums, reljeefa veidojums, atseguma forma u.c.  
  
Viela, 1   2   3   4   5      
1- vieliskais sastāvs nav nosakāms, piemēram, biezā apauguma dēļ,   
2- nedroši nosakāmi sastāva ieži, neizteiksmīgi,   
3- parasti ieži,   
4- savdabīgi, raksturīgi ieži vai minerālu izpausmes;   
5- kādas retas vai neparastas minerālu izpausmes; reti sastopami, bet raksturīgi ieži  
  
Procesi, 1   2   3   4   5      
1- nekādi īpaši procesi nav novērojami;   
2- novērojamas mazaktīvas atsevišķu procesu izpausmes, piemēram virsmas atslāņošanās vai nobiru veidošanās, ūdeņu atslodze,   
3- raksturīgi procesi, piem., izskalošana vai avotu erozija;   
4- raksturīgi un aktīvi procesi, kas pastāvīgi ietekmē atsevišķas dabas pieminekļa daļas   
5- pastāvīgi notiekoši raksturīgi procesi, kas nosaka nepārtraukti mainīgu atseguma veidolu, piemēram, viļņu erozija vai ūdenskrituma izraisīta aktīva erozija  
  
Citas vērtības, 1   2   3   4   5      
1- nekā nozīmīga nav,   
2- neliels nozīmīgums dzīvajai dabai, kultūrvēsturei, tūrismam;   
3- apaugumā atsevišķas retākas sugas vai vietējas nozīmes tūrisma objekts, vai ir vairāki seni iegravējumi;   
4- retu sugu atradne, populārs tūrisma objekts, kulta vieta, nozīmīgu teiku vieta utml.;   
5- kāds no LV simboliem (piem., Zvārtas iezis vai Skaņaiskalns), vienīgā kādas sugas atradnes vieta, īpaši nozīmīga kulta vieta utml.

**Map

Description automatically generated**