**Pamatojums ģeoloģiskā un ģeomorfoloģiskā dabas pieminekļa**

**“Ostupes atsegumi” izveidei**

**Vispārēja informācija**

Atrašanās vieta: Ventspils novada Ances pagasts

Ierosinātā platība: 45,29 ha

Novērtējums un priekšlikumi ĪADT aizsardzības režīma noteikšanai izstrādāti, pamatojoties uz biedrības “VAK Mantojums” 2018. gada iesniegumu un sugu un biotopu aizsardzības jomā sertificētu ekspertu sniegto vērtējumu.

Rosinātā teritorija atrodas Ostupes krastiem piegulošajos mežos, tā ir publiski pieejama, salīdzinoši ērti sasniedzama pa vietējas nozīmes autoceļu V1341, kas ved starp Osti un Ostupciemu.

**2019. gada apsekošanā veiktie izpētes darbi un priekšlikumi teritorijas izveidei**

2019. gadā, pēc biedrības “VAK Mantojums” 2018. gada 3. decembra iesnieguma, Dabas aizsardzības pārvalde lūdza sugu un biotopu aizsardzības jomā sertificētiem ekspertiem apsekot iesniegumā norādīto teritoriju un izvērtēt tajā sastopamās dabas vērtības. Apsekojumu laikā sertificēti eksperti veica mežu, tekošu saldūdeņu un iežu atsegumu izvērtējumu. Ostupes apkārtnes izvērtējums kalpo par pamatojumu ģeoloģiskā un ģeomorfoloģiskā dabas pieminekļa robežu noteikšanai.

Ostupes teritorijas apsekošanu 2019. gadā veica sugu un biotopu aizsardzības jomā sertificēti eksperti:

* Sandra Ikauniece, sugu un biotopu aizsardzības jomā sertificēta eksperte par sugu grupām *vaskulārie augi, ķērpji, sūnas*, biotopu grupām *meži un virsāji, purvi* (sertifikāta Nr.044);
* Lauma Vizule-Kahovska, sugu un biotopu aizsardzības jomā sertificēta eksperte par sugu grupu *vaskulārie augi* un biotopu grupām *tekoši saldūdeņi, stāvoši saldūdeņi* (sertifikāta nr. 127);
* Dainis Ozols, sugu un biotopu aizsardzības jomā sertificēts eksperts par biotopu grupu *alas, atsegumi un kritenes* (sertifikāta nr. 167);
* Valts Vilnītis, sugu un biotopu aizsardzības jomā sertificēts eksperts par sugu grupām *abinieki, rāpuļi*, biotopu grupām *stāvoši saldūdeņi, tekoši saldūdeņi* (sertifikāta nr.023).

Teritorijas raksturojums

Ierosinātajā teritorijā atrodas Ostupes upes posms, kurš atbilst Eiropas Savienības nozīmes īpaši aizsargājama tekošu saldūdeņu biotopam *3260 Upju straujteces un dabiski upju posmi* 1.variants *upju straujteces.* Upes posmā vienlaikus ir sastopami divi Latvijas īpaši aizsargājamie tekošu saldūdeņu biotopu veidi - 5.5. avotsūnu *Fontinalis* un krasta garknābītes *Rhynchostegium riparoides* audzes upēs un 5.12. upju straujteces un dabiski upju posmi. Tekošu saldūdeņu biotopu kvalitāte vērtējama kā laba, ko norāda vairāku pazīmju kopums – upes gultnes un piegulošās teritorijas dabiskums, daudzveidīga upes gultne (straujteču un iedzelmju mija, sastopamas sēres), optimāls upes aizaugums (<30% no upes spoguļvirsmas), optimāls krasta noēnojums, optimāls upes aizbiruma līmenis, (iekritušo koku skaits 5-12 un 100m), nav masīvu koku sagāzumu. Nav konstatētas būtiskas ietekmes.

Ostupes krastos kopumā reģistrēti 39 īpaši aizsargājami iežu atsegumi, kuri atbilst Eiropas Savienības nozīmes īpaši aizsargājamam biotopam *8220 Smilšakmens atsegumi*. Atsegumi pārsvarā ir nelieli, tomēr ainaviski, ar bagātīgu sūnu un ķērpju apaugumu un labas kvalitātes.

No mežu biotopiem ierosinātajā teritorijā kopumā 15 nogabalos konstatēts labas un izcilas kvalitātes Eiropas nozīmes īpaši aizsargājams biotops *9010\* Veci vai dabiski boreāli meži* un vienā nogabalā neliela ieslēguma veidā konstatēts Eiropas Savienības nozīmes īpaši aizsargājams biotops *7160 Minerālvielām bagāti avoti un avoksnāji*. Īpaši aizsargājamajos mežu biotopos konstatētas vairākas dabisko meža biotopu indikatorsugas līklapu novēlija *Nowellia curvifolia*, dižegļu lekanaktis *Lecanactis abietina*, priežu cietpiepe *Phellinus pini,* kuras ir saistītas ar ilgstoši saimnieciskās darbības neskartiem, bioloģiskajai daudzveidībai nozīmīgiem mežiem. To klātbūtne liecina par to, ka teritorijā iespējams sastapt arī citas sugas, kuras nevar pastāvēt saimnieciskiem mērķiem apsaimniekotos mežos.Tāpat teritorijā konstatētas īpaši aizsargājamas sūnu sugas Hellera ķīļlape *Anastrophyllum helerianum* un tūbainā bārkstlape *Trichocolea tomentella*, kuru aizsardzībai var veidot mikroliegumus, kā arī reti sastopamā piepe flēbija *Phlebia serialis*. Teritorijā sastopamas arī dažādu dimensiju kritalas dažādās sadalīšanās pakāpēs, konstatētas raksturīgās dzeņu darbības pēdas, atvērumi vainaga klājā, daudz mirušas koksnes.

Ierosinātā teritorija piekļaujas mikroliegumam, kas veidots medņa aizsardzībai (unikālais mikrolieguma kods dabas datu pārvaldības sistēmā “Ozols” – 1350), daļa no ierosinātās teritorijas platības ietver medņa mikrolieguma buferzonu (unikālais mikrolieguma buferzonas kods dabas datu pārvaldības sistēmā “Ozols” – 1350).

Priekšlikumi teritorijas robežas noteikšanai

Teritorijas robežu ierosināts veidot pa Valsts meža dienesta Meža valsts reģistra noteiktajām nogabalu robežām, ietverot tajā visus nogabalus, kuros konstatēti Eiropas Savienības nozīmes īpaši aizsargājami biotopi un nogabalus, kuri piekļaujas šiem biotopiem, kopumā veidojot nesadrumstalotu, vienotu poligonu. Ierosinātā teritorija skar četras AS “Latvijas valsts meži” īpašumā esošas zemes vienības ar kadastra apzīmējumiem 98440090038, 98440090062, 98440040031, 98440040032, un vienu zemes vienību ar kadastra apzīmējumu 98440040026, kura pieder fiziskai personai. Kopējā ierosinātā teritorijas platība pēc GIS datiem ir 45,29 ha.

**Izmaiņas saimnieciskās darbības ierobežojumiem aizsargājamā ģeoloģiskajā un ģeomorfoloģiskajā dabas piemineklī**

Atbilstoši likumam “Par kompensāciju par saimnieciskās darbības ierobežojumiem aizsargājamās teritorijās” zemes īpašnieks var pieteikties kompensācijai par mežsaimnieciskās darbības ierobežojumiem.

Atbilstoši Ventspils novada plānojuma (2014. – 2026. gadam) Vides pārskatam, 8.1. apakšpunkta nosacījumi paskaidro, ka vispārējo aizsardzības un izmantošanas kārtību, pieļaujamos un aizliegtos darbības veidus īpaši aizsargājamajās dabas teritorijās nosaka regulējošie normatīvie akti.

Ministra kabineta 2010. gada 16. marta noteikumi Nr. 264 “Īpaši aizsargājamo dabas teritoriju vispārējie aizsardzības un izmantošanas noteikumi” regulē vispārējās prasības ģeoloģisko un ģeomorfoloģisko dabas pieminekļu aizsardzībā un apsaimniekošanā. Aizsargājamā ģeoloģiskā un ģeomorfoloģiskā dabas pieminekļa teritorijā aizliegts:

* rakstīt, zīmēt, un gravēt uz dabas pieminekļa un to pārvietot;
* cirst kokus kailcirtē;
* alās kurināt ugunskurus un ienest jebkādus degošus priekšmetus, kas rada dūmus vai siltumu;
* veikt pazemes būvju būvniecību.

Bez Dabas aizsardzības pārvaldes rakstiskas atļaujas saņemšanas aizliegts:

* rīkot nodarbības un sacensības klinšu kāpšanā;
* organizēt brīvā dabā publiskus pasākumus, kā arī nometnes, kurās piedalās vairāk par 60 cilvēkiem, izņemot pasākumus un nometnes, kas tiek organizētas šim nolūkam paredzētās un speciāli ierīkotās vietās;
* cirst kokus galvenajā cirtē.

Ierosinātajā ģeoloģiskā un ģeomorfoloģiskajā dabas pieminekļa teritorijā saimnieciskās darbības ierobežojumi kopumā skars piecas zemes vienības. Četras zemes vienības ar kadastra apzīmējumiem 98440090038, 98440090062, 98440040031 un 98440040032 ir AS “Latvijas valsts meži” valdījumā. Kopējā zemes vienību platība ir 4251,98ha, no kuriem 36,49ha (0,85%) tiek rosināts noteikt par dabas pieminekli. Viena zemes vienība (kadastra apzīmējums 98440040026) pieder fiziskai personai. No kopējās zemes vienības platības, kas ir 14,15 ha apmērā, par dabas pieminekli rosināts noteikt 8,79ha (62,12%).

**Ņemot vērā iepriekš minētos faktus, Dabas aizsardzības pārvalde ierosina izveidot jaunu ģeoloģiskā un ģeomorfoloģiskā dabas pieminekļa teritoriju “Ostupes atsegumi” ar kopējo platību 45,29ha apmērā. Ierosinātās teritorijas ārējo robežu shēma attēlota 1.pielikumā.**

**Pielikumi:**

1.pielikums. Ierosinātā ģeoloģiskā un ģeomorfoloģiskā dabas pieminekļa ārējo robežu shēma

1.pielikums

Ierosinātā ģeoloģiskā un ģeomorfoloģiskā dabas pieminekļa ārējo robežu shēma

A close up of a map

Description automatically generated